text:
Төбәк башлығы: «Нефть химияһы тармағына инвестициялар йәлеп итеү зарур»
Башҡортостанда алдағы ваҡытта нефть эшкәртеү буйынса уникаль ҡоролма эшләй башлаясаҡ, уның ҡеүәте йылына 6 миллион тонна тәшкил итәсәк. Был хаҡта РБК мәғлүмәт агентлығында матбуғат конференцияһында Башҡортостан Президенты Рөстәм Хәмитов хәбәр итте.
Уның һүҙҙәренсә, республика өсөн был бик мөһим ваҡиға. Нефть химияһы тармағына инвестициялар йәлеп итеү зарур, тип билдәләне ул.
— Химия республиканың ғына түгел, тотош илдең дә иҡтисадын үҫтереүсе йүнәлештәрҙең береһе булып тора, — тине Рөстәм Хәмитов. – Бөгөн Рәсәй донъялағы химия продукцияһының бер процентын етештерә. Илдәге ресурстар яҡынса 15-18 процент тәшкил итә. Беҙҙә булған пластик изделиеларҙың күпселеге, ҡыҙғанысҡа ҡаршы, сит илдә етештерелә. Әлбиттә, химия тармағын үҫтерергә кәрәк.
Башҡортостан Президенты билдәләүенсә, Рәсәй химия производствоһын үҫтереү буйынса ҙур мөмкинлектәргә эйә. Был өлкәгә ҡағылышлы бихисап һорауҙар яҙ көнө Өфөлә үткән II «Ҙур химия» халыҡ-ара форумында тикшерелде. Уның төп идеяларының береһе – еңел углеводородтарҙың киң фракцияһын транспортлау өсөн «Көнбайыш Себер – Урал – Волга буйы» магистраль үткәргесен төҙөү буйынса мөмкинлектәр.
— Һүҙ илдә газ химияһы тармағын тергеҙеү хаҡында бара, — тине Рөстәм Хәмитов. – Беҙҙең химия, тәү сиратта, нефткә йүнәлтелгән. Шул уҡ ваҡытта бөтә донъя газ химияһына күсә. Был арзаныраҡ. Беҙҙә бындай газдар юҡ. Ошоға бәйле магистраль үткәргес төҙөү идеяһы килеп тыуҙы. Рәсәй Федерацияһының өс субъекты – Башҡортостан, Татарстан һәм Ямал-Ненец автономиялы округы консорциумы булдырылды. Хәҙер берлектә эш алып барыла. Шулай итеп, «Ҙур химия» ил иҡтисады өсөн мөһим проектты тормошҡа ашыра башланы, — тип һыҙыҡ өҫтөнә алды республика башлығы.


c: text/html

text:
Белоретта етем балаларға фатир асҡыстары тапшырҙыларФото: Ольга Колесникова
Белоретта етем балаларға фатир асҡыстары тапшырҙылар
Белоретта етем балаларға фатир асҡыстары тапшырҙыларФото: Ольга Колесникова
Белоретта ошо көндәрҙә Белорет районы хакимиәте башлығы Владислав Миронов тантаналы шарттарҙа етем һәм ата-әсә ҡарауынан мәхрүм ҡалған балаларға фатир асҡыстары тапшырҙы. Торлаҡлы булыу бәхетенә 23 кеше эйә булды.
Быйыл Белореттағы етем балаларға торлаҡ алыуға 30 миллион һум аҡса бүленгән, шуның 24,28 миллион һумы республика бюджетынан һәм 6,19 миллион һумы федераль бюджеттан. Был аҡсаға фатир мәсьәләһен 23 кеше хәл итте, етем балалар категорияһынан тағы 13 кеше төҙөлә башланған социаль йорттан фатирҙы киләһе йылда аласаҡ. Белорет районы муниципаль районы территорияһында бөгөн бөтәһе 811 етем һәм ата-әсә ҡарауынан мәхрүм ҡалған балалар иҫәпләнә, уларҙың яҡынса 250-һе опекун ғаиләләрҙә тәрбиәләнә, 221 – уллыҡҡа алынған, 60-тан күберәге патронат ғаиләләрҙә тәрбиәләнә һәм 70-тән ашыуы – тәрбиәгә ҡабул иткән ғаиләләрҙә. Бөгөнгө көнгә 55 етем бала торлаҡҡа сиратта тора.
Район хакимиәте башлығы Владислав Миронов йәштәрҙе уларҙың тормошондағы мөһим ваҡиға менән ҡотлап, етем балаларҙың торлаҡ хоҡуҡтарын яҡлау өлкәһендә ҡануниәт йылдан-йыл камиллашыуын, бүленгән аҡса күләме арта барауын һыҙыҡ өҫтөнә алды. Әгәр ҙә 2010 йылда етем һәм ата-әсә ҡарауынан мәхрүм ҡалған балаларға торлаҡ биреү өсөн Белорет районына федераль һәм республика бюджеттарынан өс миллион һум самаһы аҡса бүленһә, 2011 йылда – 14 миллиондан ашыу, 2012 йылда – 23,5 миллиондан күберәк, ә быйыл – 30 миллион һумдан ашыу.
— Йыл һайын дәүләт ярҙамында тағы ла күберәк етем балалар торлаҡ алыу мөмкинлегенә эйә булыуы ҡыуаныслы. Һис шикһеҙ, төрлө сәбәптәр арҡаһында ата-әсә ҡарауынан мәхрүм ҡалыусылар бөтәһе лә айырым иғтибар һәм хәстәрлек менән солғап алынырға тейеш. Хәҙер һеҙҙең үҙаллы тормошоғоҙҙа яңы этап башлана. Үҙ йортоң булыу – ул киләсәктә бәхетле тормош төҙөү өсөн ныҡлы нигеҙ. Һеҙ үҙ хыялдарығыҙҙы һәм пландарығыҙҙы ҡыйыу тормошҡа ашыра алаһығыҙ, киләсәктә барыһы ла яҡшы буласағына ышанам, — тип билдәләне асҡыстарҙы тапшырып хакимиәт башлығы.
Билдәләп китергә кәрәк, бөгөн Белоретта ике социаль йорт төҙөлә. Беренсеһендә, үрҙә әйтеп үткәнсә, киләһе йылда 13 етем бала яңы фатир аласаҡ, икенсеһе ошо категориянан 12 кешегә ҡаралған, тип хәбәр итте Белорет районы хакимиәтендә мәғлүмәт-аналитика бүлегенең баш белгесе Ольга Колесникова.

robotstxt: allowed

filter: keep


text:
Өфөлөләр автор ҡурсаҡтары эшләү оҫталығына өйрәнә ала
26 октябрҙә БР Милли музейында «Мираҫ» хәйриә фонды инициативаһы менән «Борон-борон заманда...» күргәҙмәһе сиктәрендә бер нисә төр автор ҡурсаҡтары һәм уйынсыҡтары эшләү буйынса интерактив оҫталыҡ-шоуы үтәсәк. Атап әйткәндә, сарала ҡатнашыусылар кейеҙҙән, балсыҡтан текстиль-шарнирлы ҡурсаҡтар эшләү дәресендә ҡатнаша аласаҡ. Оҫталыҡ-шоуын «Борон-борон заманда...» күргәҙмәһендә ҡатнашыусы Өфөнөң дүрт ҡурсаҡ эшләүсеһе һәм керамика оҫтаһы үткәрәсәк. Оҫталыҡ-шоуы барышында күргәҙмәгә килгән кешеләр оҫталар менән аралашып, уларҙан тәжрибә алып, материалдар менән эш итеү алымдарын өйрәнә аласаҡ. Оҫталыҡ-шоуының хаҡы «Борон-борон заманда...» күргәҙмәһенә инеү билеты хаҡына ингән. Йыйылған аҡсалар шәфҡәтлелек маҡсатында традицион һөнәрҙәрҙе һәм кәсептәрҙе һаҡлауға тотоноласаҡ.
Оҫталыҡ-шоу 26 октябрҙә 14 сәғәт 30 минутта башланасаҡ.


text:
Баш ҡалала Граждандарҙы яҡлау идаралығына яңы етәксе тәғәйенләнде Фото: Өфө хакимиәте сайты
Баш ҡалала Граждандарҙы яҡлау идаралығына яңы етәксе тәғәйенләнде
Баш ҡалала Граждандарҙы яҡлау идаралығына яңы етәксе тәғәйенләнде Фото: Өфө хакимиәте сайты
ӨФӨ, 2016 йыл, 22 март. /«Башинформ» мәғлүмәт агентлығы, Ксения Калинина/.
22 мартта Өфөлә муниципалитеттағы оператив кәңәшмәлә кадрҙарҙың үҙгәреше тураһында хәбәр иттеләр. Рәсим Абдуллин ҡала хакимиәтенең Граждандарҙы яҡлау идаралағы етәксеһе вазифаһына тәғәйенләнде.
Рәсим Миҙхәт улы Абдуллин — янғын һағы хеҙмәтендә күп йыллыҡ стажы булған тәжрибәле етәксе. Ул 1985 йылда Свердловск янғын-техник училищеһын тамамлаған, һуңынан Туймазыла янғын һүндереү бүлегендә хеҙмәт иткән. 2011 йылдың майынан Башҡортостан буйынса Федераль янғын хеҙмәтенең 22-се отрядын етәкләгән.


text:
Рәсәй Ҡотҡарыусылар көнө менән!
Рәсәй Ғәҙәттән тыш хәлдәр министрлығының Башҡортостан Республикаһы буйынса Баш идаралығының һәм Хөкүмәт ҡарамағындағы Ғәҙәттән тыш хәлдәр буйынса идаралыҡтың хөрмәтле хеҙмәткәрҙәре!
Һеҙҙе һөнәри байрамығыҙ – Рәсәй Ҡотҡарыусылар көнө менән ихлас ҡотлайым!
Был һөнәр – яҡшы белем һәм тәжрибә, ҡыйыулыҡ һәм батырлыҡ талап иткән, ер йөҙөндәге иң ауыр, хәүефле һәм изге һөнәрҙәрҙең береһе. Хатты тыныс көндәрҙә лә ҡотҡарыусылар, кешеләрҙең ғүмере, именлеге һәм сәләмәтлеге өсөн көрәш алып барып, алғы һыҙыҡта тора.
Башҡортостанда халыҡты һәм биләмәләрҙе янғындарҙан һәм ғәҙәттән тыш хәлдәрҙән һаҡлау буйынса бай тәжрибә тупланған. Ваҡыты менән үлемесле хәүефле, һәр оператив бурысты башҡарып сығыу артында офицер һәм рядовойҙарҙың, барлыҡ хеҙмәткәрҙәрҙең – тәүлек әйләнәһенә үҙ профессиональ ҡотҡарыусы бурысын үтәүселәрҙең намыҫлы хеҙмәте һәм батырлығы тора.
Һеҙҙең белемегеҙ, тәжрибәгеҙ һәм ҡаты тәртибегеҙ, кешеләрҙе ҡотҡарыу хаҡына үҙегеҙҙе ҡорбан итергә әҙер булыуығыҙ һәр төрлө ғәҙәттәш тыш хәлдәргә, техноген катастрофаларға һәм стихиялы бәлә-ҡазаларға ышаныслы кәртә ҡуя. Республика халҡы хатта иң төпкөл урындарҙа ла ҡотҡарыусыларыбыҙҙың һәр ваҡыт ярҙамға килеренә ышана.
Был ҡатмарлы эштең иң төп һөҙөмтәһе – тиҫтәләгән мең ҡотҡарып алып ҡалынған ғүмерҙәр. Быйыл ғына республика янғын һүндереүселәре һәм ҡотҡарыусылары шәхси составының ҡыйыу эш итеүе һөҙөмтәһендә 1792 кеше ғүмере, байтаҡ матди ҡиммәттәр ҡотҡарып алып ҡалынды.
Быйыл Өфөлә үткәрелгән янғын һүндереүселәр һәм ҡотҡарыусылар араһындағы V донъя чемпионатында Башҡортостан вәкилдәре бик яҡшы әҙерлек һәм профессионализм күрһәтте.
Граждандар оборонаһы һәм янғын һағы ветерандарына – айырым рәхмәт һүҙҙәре. Башҡортостандың Ғәҙәттән тыш хәлдәр министрлығы күп меңлек отряды бөгөн һеҙ һалған данлы традицияларҙы намыҫ менән дауам итә.
“Республиканың ғәҙәттән тыш ведомствоһы” коллективы киләсәктә лә, рух көсө, үҙ бурысына тоғролоҡ һәм кешеләргә һөйөү күрһәтеп, үҙҙәренә ышанып тапшырылған эшкә бөтә көсөн һәм белемен һалыр, тип ышанам.
Һеҙгә ныҡлы һаулыҡ, именлек һәм бәхет, Ватанға хеҙмәт итеүҙә уңыштар теләйем!
Башҡортостан Республикаһы Президенты М. Рәхимов.


text:
«Алтын көҙ-2011» күргәҙмәһендә Башҡортостандың 81 ауыл хужалығы предприятиеһы ҡатнаша
Мәскәүҙә Рәсәйҙең төп аграр форумы — 13-сө «Алтын көҙ» агросәнәғәт күргәҙмәһе эшләй башланы. Уны рәсми асыу тантанаһы йомаға, 7 октябргә. планлаштырылған.
Башҡортостан аграрийҙары был сарала даими ҡатнаша. Был юлы үҙенең продукцияһын республиканың 81 ауыл хужалығы предприятиеһы тәҡдим итәсәк. Был «Рощинский», «Алексеевка» совхоздары, Башҡортостан умартасылыҡ һәм апитерапия буйынса ғилми-тикшеренеү үҙәге, «Рәсәй ауыл хужалығы фәндәре академияһының Башҡортостан ауыл хужалығы ғилми-тикшеренеү институты» дәүләт ғилми учреждениеһы, Башҡортостандың ауыл хужалығын консультациялау үҙәге, «Башсельхозтехника», «Башагропродукт» дәүләт унитар предприятиелары, Шишмә районының «Новая заря» крәҫтиән-фермер хужалығы һәм башҡалар.
БР Ауыл хужалығы министрлығының матбуғат хеҙмәтенән хәбәр итеүҙәренсә, Башҡортостандың экспозицияһы 148 кв. метр майҙанды биләй. Ҡунаҡтар бында республикала етештерелгән бөтә төр ауыл хужалығы продукцияһы менән таныша аласаҡ. Урындағы етештереүселәр колбаса һәм ит изделиелары, минераль һыуҙар, шарап-араҡы, һөт һәм икмәк-ҡалас продукттарын, бал һәм башҡа төрлө тауарҙарҙы күргәҙмәгә сығарған. Милли ризыҡтар айырым урын алған.
Күргәҙмә 10 көн дауам итәсәк. Быйыл унда донъяның 32 иленән 2500-ҙән ашыу предприятие һәм ойошма ҡатнаша. 57 төбәк Рәсәй данын яҡлай. Дөйөм экспозициялар майҙаны 90 мең кв. метр самаһы тәшкил итә.
Бынан тыш, «Алтын көҙ» дауамында 16 тармаҡ конкурсы, шул иҫәптән «Иң яҡшы ғаилә малсылыҡ фермаһы» һәм «Иң яҡшы ярҙамсы хужалыҡ» кеүек яңы номинациялар буйынса конкурстар үткәреләсәк.


text:
Фото:
«Башҡортостандың йыл уҡытыусыһы–2010» конкурсы еңеүсеһе географиянан уҡыта
Фото:
Мәжит Ғафури исемендәге Башҡорт дәүләт академия драмы театрында юбилей, иҫәбе буйынса 20-се “Башҡортостандың йыл уҡытыусыһы-2010” конкурсына йомғаҡ яһау тантанаһы үтте.
10 көн буйына республиканың иң яҡшы уҡытыусылары педагогик оҫталыҡта ярышты. Иң яҡшыларҙан яҡшыны асыҡлау өсөн тап шул тиклем ваҡыт кәрәк булды.
— Был конкурс – педагогик оҫталыҡ ҡаҙаныштарының үҙенсәлекле бер күргәҙмәһе, — тине жюри рәйесе, М.Аҡмулла исемендәге Башҡорт дәүләт педагогия университеты ректоры Раил Әсәҙуллин. — Инновация, методика, һөйләү һәм ҡатмарлы материалды аңлата белеү оҫталығы – бөтә ҡатнашыусыларға хас һыҙаттар. Шуға күрә был конкурста еңелеүселәр юҡ – тупланған тәжрибә бар. Бөтә конкурсанттар – ҙур педагогик стажға эйә кешеләр – башлыса, 14 йылдан 25 йылға тиклем. Минең һәм жюриҙың бөтә ағзалары өсөн еңеүсене билдәләүе бик ҡатмарлы булды. Финалға сығыусыларҙың күбеһе менән Башҡортостан ғына түгел, Рәсәй ҙә ғорурлана алырлыҡ. Улар үҙ һөнәренә бирелгән, балаларҙы ихлас күңелдән яратҡан ғәжәйеп кешеләр.
Был традицион педагогик оҫталыҡ конкурсында республиканың бөтә ҡалаларынан һәм райондарынан 126 уҡытыусы ҡатнашты. Залда ултырыусыларҙы тәбрикләп, БР мәғариф министры Зиннәт Аллаяров, элек-электән мәғариф системаһының нигеҙе, йөрәге уҡытыусы булды һәм булып ҡала, тине.
— Быйылғы йыл беҙҙең, педагогтар, өсөн айырыуса әһәмиәтле, — тип билдәләне ул. – Рәсәй Федерацияһында иғлан ителгән Уҡытыусы йылы, уның сиктәрендә үткәрелгән Башҡортостан уҡытыусыларының Х Съезы педагогтың юғары гражданлыҡ яуаплылығын һәм ролен тағы бер тапҡыр һыҙыҡ өҫтөнә алды.
— Был ярышта беҙҙең өсөн үҙ педагогик эшкәртмәләребеҙ менән уртаҡлашыу мөмкинлеге иң мөһиме булды, — тине конкурс финалсыһы, Саҡмағош ауылынан технология уҡытыусыһы Радик Әмирханов. — Юҡҡа ғына “уҡытыусы уҡыған саҡта йәшәй” тип әйтмәйҙәр бит.
Әйткәндәй, быйыл конкурста туғыҙ ир-егет ҡатнашты. Уларҙың икәүһе финалға сыҡты, Өфөнөң 105-се гимназияһынан Владимир Раевский «Рус теле һәм әҙәбиәте йыл уҡытыусыһы–2010» конкурсында еңеүсе булды.
Иң яҡшы татар теле һәм әҙәбиәте уҡытыусыһы исемен быйыл Өфө ҡалаһының 65-се татар гимназияһы педагогы Ләйсән Насирова яуланы.
Конкурста ҡатнашыусыларҙың барыһын да ҡотлап, БР Хөкүмәте Премьер-министры урынбаҫары, мәҙәниәт һәм милли сәйәсәт министры Илдус Илешев, Башҡортостанда уҡытыусыларға ярҙамға һәр ваҡыт ҙур иғтибар бүленде, тине.
— Быға дәлилдәр бик күп, — тине Илдус Ғөбәйҙулла улы. — Мәҫәлән, Рәсәй Федерацияһының башҡа бер субъектында ла уҡытыусы-филологтар өсөн айырым конкурстар үткәрелмәй. Бынан тыш, финалға сығыусыларҙың барыһы ла «БР-ҙың атҡаҙанған уҡытыусыһы» исеме һәм матди дәртләндереү менән билдәләнәсәк. Йыл һайын БР Хөкүмәте тел уҡытыусылары өсөн 50 грант бүлә.
Артабан Илдус Илешев «Башҡортостандың йыл уҡытыусыһы–2010» конкурсының абсолют еңеүсеһенең исемен атаны. Ул Дыуан районы Вознесенка ауылынан урта дөйөм белем биреү мәктәбенең география уҡытыусыһы Ольга Тряскина. Башҡорт дәүләт педагогия институтын (хәҙерге М.Аҡмулла исемендәге БДПУ) һәм БР Президенты ҡарамағындағы Башҡортостан дәүләт хеҙмәте һәм идара итеү академияһын тамамлаған Ольга Тряскина мәктәптә 17 йыл эшләй. Ул конкурста тәҡдим иткән инновацион проект темаһы – «Ауыл мәктәбе шарттарында шәхестең социаль компетентлығын тәрбиәләү».
— Ауыл мәктәбе үҫешергә тейеш, — тип иҫәпләй Ольга Федоровна. — Беҙҙең балаларыбыҙ конкуренцияға һәләтлелек буйынса ҡаланыҡыларҙан һис тә ҡалышырға тейеш түгел. Улар тигеҙ старт шарттарына эйә булырға тейеш, ә бының өсөн беҙ үҙ урындарыбыҙҙа яҡшы эшләргә тейешбеҙ.
Үҙ коллегаларына – конкурсанттарға мөрәжәғәт итеп, ул, конкурста ҡатнашыусыларҙың һәр береһе юғары баһаға лайыҡ, тип билдәләне һәм уларға балалар һөйөүен, бөткөһөҙ дәрт, ижади уңыштар теләне.
Ольга Тряскина 2011 йылда Бөтә Рәсәй педагогик оҫталыҡ конкурсында Башҡортостан исеменән ҡатнашасаҡ.


text:
Башҡортостанда машина менән һауыуҙың иң яҡшы оҫталары асыҡланды
Өфө районында машина менән һауыу оҫталарының ХХХIХ республика конкурсы тамамланды, тип хәбәр итә Башҡортостан Ауыл хужалығы министрлығының матбуғат хеҙмәте. Быйыл унда республиканың 52 районынан 60 белгес ҡатнашты.
Конкурс программаһына һыйырҙарҙы машина менән һауыу, һауыу аппараттарын һүтеп-йыйыу буйынса ярыштар, шулай уҡ теоретик әҙерлек буйынса тест инде.
Йомғаҡ яһағандан һуң беренсе урынды Тәтешле районынан Ғәлиә Ғәрифуллина, икенсене – Ауырғазынан Елена Иванова, өсөнсөнө Иглин районынан Любовь Корунос яуланы.
Ишембайҙан 23 йәшлек Екатерина Кузнецова «Иң йәш ҡатнашыусы» номинацияһында дипломға лайыҡ булды, ә Әбйәлил районынан Минзәлә Дауытова, 34 йыл эшләп, «Һөнәре буйынса күп йыллыҡ эш стажы өсөн» номинацияһында билдәләнде. Конкурс тарихында беренсе тапҡыр ойошторолған махсус бүләкте ун йәшлек Кирилл Мусинға тапшырҙылар.
Еңеүселәр ҡиммәтле бүләктәр һәм аҡсалата дәртләндереү саралары менән бүләкләнде.


text:
Республикала «Байыҡ» балалар бейеү конкурсы яңы йондоҙҙар ҡабыҙа
ӨФӨ, 2015 йыл, 20 июль. /«Башинформ» мәғлүмәт агентлығы, Ләйлә Аралбаева/.
25 июлдә Күгәрсен районының «Мораҙым тарлауығы» тәбиғәт паркында өс йәштән 15 йәшкә тиклемге башҡарыусылар араһында «Байыҡ» республика балалар бейеү конкурсының гала-концерты була. Бәйгене ойоштороусылар — Башҡортостандың Мәҙәниәт министрлығы, «Башҡортостан» телерадиокомпанияһы, Республика халыҡ ижады үҙәге, Күгәрсен районы хакимиәте. Гала-концертта Башҡортостан, Татарстан, Тыва, Әстрхан һәм Ульяновск өлкәһенән 450-нән ашыу һәләтле балалар ҡатнаша. Конкурс барышында халыҡ бейеүе, фольклор буйынса оҫталыҡ дәрестәре, тыуған яҡты өйрәнеү экскурсиялары, сәнғәт оҫталарының концерты ойоштороласаҡ. Сара көндөҙгө сәғәт 4-тә башлана.
Башҡортостан Мәҙәниәт министрлығының матбуғат хеҙмәтенән хәбәр итеүҙәренсә, һайлап алыу турҙары Күгәрсен районында, Баймаҡта һәм Өфөлә үткән. Унда Башҡортостандан, Мәскәүҙән, Пермдән, Ырымбурҙан, Силәбе өлкәһенән, Татарстандан 2,5 меңдән ашыу бала ҡатнашҡан. Жюри рәйесе — республиканың халыҡ артисы Радмир Бәҙретдинов.
«Байыҡ» республика балалар бейеү конкурсы халыҡ бейеүҙәренә ҡыҙыҡһыныуҙың кәмемәүен дәлилләй. Йыл һайын конкурс яңы йондоҙҙар ҡабыҙа. Быйыл да йәш таланттар тамашасыларҙы үҙҙәренең бейеүҙәре менән шатландырыр, тип ышаныс менән әйтергә мөмкин», — тип билдәләнеләр конкурсты ойоштороусылар.


text:
Башҡортостанда муниципаль һайлауҙарҙа ваҡытынан алда тауыш биреү башланды
ӨФӨ, 2014 йыл, 3 сентябрь. /«Башинформ» мәғлүмәт агентлығы, Ғәлиә Нәбиева/.
Башҡортостанда шаршамбы, 3 сентябрҙә, ваҡытынан алда тауыш биреү башланды. 2014 йылдың һайлау кампанияларында ул тик муниципаль һайлауҙарҙа участка һайлау комиссияларында бара. Тауыш биреү 13 сентябрҙә тамамлана.
Ваҡытынан алда тауыш биреү 20 муниципаль берәмектәге 188 һайлау участкаһында уҙғарыла, тип аңлаттылар БР Үҙәк һайлау комиссияһында. Атап әйткәндә, Межгорье ҡалаһында ябыҡ административ-территориаль берәмек Советы депутаттарының төп һайлауҙарында, өс ҡала округы (Өфө, Стәрлетамаҡ, Октябрьский) Советы депутаттарының өҫтәмә һайлауҙарында; өс ҡала биләмәһе (Благовещен, Мәләүез, Учалы) Советтары депутаттарының өҫтәмә һайлауҙарында, 12 муниципаль район Советтары депутаттарының өҫтәмә һайлауҙарында. Яҡынса мәғлүмәттәргә ярашлы, урындағы һайлауҙарҙа 43 депутат мандатын ҡатнаштырыу планлаштырыла.


text:
Суд приставтарының "ышаныс телефоны" шылтыратыуҙар көтә
Федераль суд приставтары хеҙмәтенең Башҡортостан буйынса идаралығында тәүлек әйләнәһенә «ышаныс телефоны» эшләүен дауам итә: (347) 273-59-82.
Халыҡ менән элемтәнең бындай ысулы енәйәттәр яһауҙы иҫкәртеүсе, шулай уҡ ойоштороу характерындағы саралар күрергә, атап әйткәндә, суд приставтарының үҙҙәренең араһында коррупция факттарын асыҡларға ярҙам итә.
РФ Федераль суд приставтары хеҙмәтенең БР буйынса идаралығы матбуғат хеҙмәтенән хәбәр итеүҙәренсә, һәр мөрәжәғәт ентекле тикшерелә, һәм вазифалы кешеләрҙең законды боҙоу осраҡтары күҙәтелһә, кисектергеһеҙ саралар күрелә.


text:
Баян ҡош
Баян ҡош, сыбар һайыҫҡан, шыршы һыйыҫҡаны (урыҫ. Кедровка, лат. Nucifraga caryocatactes) — турғайҙар төркөмөнә ҡараған ҡош. Рәсәйҙең ылыҫлы урмандарында йәшәй.
Ҡылыҡһырлама[үҙгәртергә | вики-тексты үҙгәртергә]
Күгәрсендән бәләкәйерәк. Парлашып та, күмәкләшеп тә йөрөйҙәр. Яҙғыһын, бала сығарған осорҙа, йәшертен һәм шым була, башҡа ваҡыттарҙа ҡысҡырып, күҙгә ташланып йөрөй. Түбәһе, елкәһе, ҡанаттары һәм ҡойроғо ҡара, ҡойроғоноң осо аҡ. Кәүҙәһенең ҡалған өлөшө аҡ төртөктәр менән сыбарланған ҡуңыр-көрән. Башҡа ҡоштар менән бутарлыҡ түгел.
Тауышы[үҙгәртергә | вики-тексты үҙгәртергә]
Тауышы тупаҫ: «рәәәж-рәәәж» йәки «кррәй-крәәй».
Йәшәү рәүеше[үҙгәртергә | вики-тексты үҙгәртергә]
Ылыҫлы урмандарҙа йәшәй. Башлыса шыршы һәм ҡарағай орлоҡтары менән туҡлана, йылы яҡҡа китмәй, бер урындан икенсе урынға күсеп йөрөй, һирәк осрай. Ҡайһы бер йылдарҙа бөтөнләй күренмәй. Ағастарҙа оялай. Ҡара һипкелле 4—5 йәшкелт һоро йомортҡаһы була. Б1лыҫлы ағастарҙың орлоғон таратып, файҙа килтерә.
Ҡыҙыҡлы факттар[үҙгәртергә | вики-тексты үҙгәртергә]
- Баян ҡош тел аҫтында моҡсайы бар. Ул унда 100 кедр сәтләүеген һыйҙыра һәм бол (запас) тота.
Әҙәбиәт[үҙгәртергә | вики-тексты үҙгәртергә]
- Альфред Брем Кедровка // Жизнь Животных — М.: Эксмо, 2009. — Б. 320. — 960 б. — 51 000 экз. — ISBN 978-5-699-39094-6.


text:
Өфөлә Паралимпия үҙәге төҙөүгә ике миллиард 300 миллион һум аҡса бүленәсәк
Башҡортостан Республикаһының йәштәр сәйәсәте һәм спорт министры Александр Никерин Өфөлә Паралимпия үҙәге төҙөүгә арналған кәңәшмә үткәрҙе.
Йәштәр-спорт ведомствоһы матбуғат хеҙмәте хәбәр итеүенсә, кәңәшмәлә «Башкиргражданпроект» Проект институтының баш архитекторы Илдар Ибраһимов, Өфө ҡалаһының инвалидтар спорт клубы президенты Геннадий Дементьев, «Факел» инвалидтар йәмәғәт ойошмаһы рәйесе Марат Йосопов, «Иҙел» инвалидтар клубы физкультура-спорт йәмғиәте рәйесе Фәнил Ғабдуллин һәм башҡалар ҡатнашты.
— Спортсы-паралимпиясыларыбыҙҙың уңыштары арҡаһында һәм Башҡортостан Республикаһы Йәштәр сәйәсәте һәм спорт министрлығы инициативаһы менән бөтә Рәсәй өсөн уникаль Паралимпия спорты үҙәген беҙҙең респубикала төҙөү хоҡуғын яуланыҡ, – тине кәңәшмәлә Никерин. — Бында спортсылар әҙерләү һәм республика, бөтә Рәсәй кимәлендәге саралар үткәреү өсөн бөтә шарттар булдырыласаҡ.
Проектҡа ярашлы, Үҙәктә бер нисә объект — бассейн, спорт күрһәтеү һәм врач-тергеҙеү комплекстары, ҡунаҡхана, кафе һәм спорт ядроһы буласаҡ.
— Төҙөлөшкә ике миллиард 300 миллион һум аҡса һалырға планлаштырыла, — тип һыҙыҡ өҫтөнә алды Александр Павлович. — Паралимпия үҙәген Киров районында, аэропорт яғында төҙөргә ҡарар ителде, ә элек планлаштырылғанса Затон биҫтәһендә түгел.


text:
2013 йылдың тәүге ярты йыллығында төбәктә коммуналь хеҙмәттәргә тарифтарҙы күтәреү планлаштырылмай
БР Дәүләт Йыйылышы – Ҡоролтайҙың Сәнәғәт, транспорт, төҙөлөш, элемтә һәм эшҡыуарлыҡ буйынса комитеты 2013 йылда коммуналь хеҙмәттәргә тарифтарҙы һәм хаҡтарҙы күтәреү тураһындағы мәғлүмәтте тикшереҙе. Башҡортостандың Тарифтар буйынса дәүләт комитеты рәйесе Фәдис Сәлимгәрәев депутаттарҙы хеҙмәттәргә хаҡтар буйынса мәғлүмәт менән таныштырҙы, тип хәбәр иттеләр БР Дәүләт Йыйылышының матбуғат хеҙмәтенән. Уның һүҙҙәренсә, 2013 йылдың тәүге ярты йыллығында тарифтар күтәрелмәйәсәк. Хаҡтар артыу 2013 йылдың 1 июленән көтөлә.
Йылылыҡ энергияһына уртаса республика буйынса тарифтар – 12,1 процетҡа, һыу менән тәьмин итеү, уны ағыҙыу һәм таҙартыу хеҙмәттәренә хаҡтар – 6,8 процентҡа, электр энергияһына тарифтар 11,9 процентҡа артасаҡ. Газ менән тәьмин итеүгә тарифтарҙың 15 процентҡа артыуы көтөлә.
Башҡортостандың Тарифтар буйынса дәүләт комитеты рәйесе һүҙҙәренсә, республикала хаҡтар, башҡа субъекттар менән сағыштырмаса, күпкә арттырылмай. Мәҫәлән, йылылыҡ, һыу менән тәьмин итеү һәм һыуҙы ағыҙыу буйынса «арзан хаҡтар рейтингы»нда Башҡортостан – икенсе урында, ә электр энергиһы менән тәьмин итеү буйынса өсөнсө урында килә. Эҫе һыу менән тәьмин итеү хеҙмәттәренә тарифтар буйынса республика рейтингта беренсе урын биләй.


text:
Баш ҡалала мәктәп уҡыусылары һәм студенттар өсөн йәйге бизнес-мәктәп асыласаҡ
Өфөлә БР Сауҙа-сәнәғәт палатаһының уникаль проекты старт ала. 26 июндә өлкән класс уҡыусылары һәм студенттар өсөн йәйге бизнес-мәктәптең презентацияһы үтә.
БР Сауҙа-сәнәғәт палатаһынан хәбәр итеүҙәренсә, мәктәптә уҡыу бер нисә көнгә иҫәпләнгән, уның сиктәрендә предприятиеларға барыу ойоштороласаҡ. Предприятие етәкселәре уңышҡа өлгәшеү серҙәре, шулай уҡ килеп тыуған ауырлыҡтар һәм уларҙы хәл итеү юлдары тураһына һөйләйәсәк.
Белем биреү программаһы сиктәрендә шулай уҡ төрлө тренингтар, лекциялар, эксперттар ҡатнашлығындағы түңәрәк өҫтәлдәр һәм башҡа саралар ойоштороласаҡ.
Йәйге бизнес-мәктәп уҡытыусылары араһында Өфө дәүләт авиация техник университеты хеҙмәткәрҙәре, бизнес-тренерҙар, БР Сауҙа-сәнәғәт палатаһының иң яҡшы белгестәре, төбәк ведомстволары һәм министрлыҡтары вәкилдәре бар.
Презентация Өфө ҡалаһы, Карл Макс урамы, 3 (конференц-зал) адресы буйынса 15.00 сәғәттә башлана. Ҡатнашыусылар өсөн алдан яҙылыу мотлаҡ. Телефон: 246-55-15. E-mail: cdpo@tpprb.ru.


text:
Йәш эшҡыуарҙар властар ярҙамына иҫәп тота ала
Республика йәш эшҡыуарҙарының үҙ эшен үҫтереүгә дәүләт ярҙамы алыу мөмкинлеге барлыҡҡа килде.
БР Йәштәр сәйәсәте, спорт һәм туризм министрлығынан хәбәр итеүҙәренсә, бизнес менән быйыл шөғөлләнә башлаған йәш эшҡыуарҙар "старт-ап" программаһы буйынса дәүләт ярҙамына иҫәп тота ала. Бының өсөн кәрәкле документтар пакеты йыйып, уларҙы йәштәр ведомствоһына килтерергә кәрәк.
Инновацион эшкәртмәләр менән шөғөлләнеүсе йәш эшҡыуарҙар "Ун иң яҡшы инновацион идея" Республика инновацион проекттар конкурсында ҡатнаша ала. Әйткәндәй, быйыл уның сиктәрендә тәүге тапҡыр йәш эшҡыуарҙарҙың эшенә баһа биреүсе "Беҙҙең өмөт" номинацияһы раҫланды.
Бөтә һорауҙарҙы 251-57-11, 251-14-75 телефондары аша бирергә йәки Өфө ҡалаһы, Ленин урамы, 10 адресы буйынса мөрәжәғәт итергә мөмкин.
Үткәрелгән саралар тураһында мәғлүмәт www.molodostrb.ru сайтында урынлаштырылған.


text:
Имен бала саҡ һәм ғаилә ҡиммәттәрен нығытыу йылы эмблемаһына конкурс иғлан ителде
Башҡортостанда Имен бала саҡ һәм ғаилә ҡиммәттәрен нығытыу йылының эмблемаһын эшләүгә конкурс иғлан ителде. Ижади ярыштың ойоштороусыһы булып БР Элемтә һәм киң коммуникациялар министрлығы сығыш яһай.
Башҡортостанда йәшәгән һәр кем эмблема проектын тәҡдим итә ала. Материалдар 2012 йылдың 25 февраленә тиклем БР Элемтә һәм киң коммуникациялар министрлығында (Өфө, Киров урамы, 45, 413-сө кабинет) ҡабул ителә.
Конкурс эштәрен баһалағанда һүрәттәрҙең ыҡсым һәм аңлайышлы булыуына һәм, әлбиттә, уларҙың йыл концепцияһына тура килеүенә өҫтөнлөк биреләсәк, тип билдәләй ойоштороусылар.
Эше Имен бала саҡ һәм ғаилә ҡиммәттәрен нығытыу йылының эмблемаһы булараҡ раҫланған автор аҡсалата премия аласаҡ. Икенсе урынға лайыҡ булған автор — БР Элемтә һәм киң коммуникациялар министрлығының маҡтау грамотаһы, ә өсөнсө урын алған кеше Рәхмәт хаты менән бүләкләнәсәк.
— Премияланған проекттар конкурсты ойоштороусыларҙың шәхси милке булып ҡала һәм үҙҙәре теләгәнсә файҙаланыла ала, — тип билдәләнеләр министрлыҡтың матбуғат хеҙмәтендә.
Конкурста ҡатнашыу тураһында тулыраҡ мәғлүмәтте БР Элемтә һәм киң коммуникациялар министрлығының www.pressarb.ru сайтынан алырға мөмкин.


text:
Өфөлә БРИКС илдәренең IV Профсоюз форумы үтә
ӨФӨ, 2015 йыл, 2 июль. /«Башинформ» мәғлүмәт агентлығы, Ғәлиә Нәбиева/.
9 июлдә Өфөлә БРИКС илдәренең IV Профсоюз форумы асыла. Форум Башҡортостандың Профсоюздар йортонда үтә. Уның эшендә ошо илдәрҙең 40-ҡа яҡын ҙур милли профсоюз үҙәктәре вәкилдәре ҡатнаша. Көн тәртибендә — халыҡ-ара социаль-иҡтисади хәлде тикшереү, шул уҡ көндө Башҡортостандың баш ҡалаһында үткән БРИКС дәүләттәре башлыҡтарының саммитында ҡараласаҡ мөһим мәсьәләләр буйынса профсоюздарҙың позицияларын булдырыу, тип хәбәр иттеләр республика Профсоюздар федерацияһының матбуғат хеҙмәтендә.
БРИКС-тың Профсоюз форумы эшендә Профсоюздарҙың халыҡ-ара конфедерацияһы, шулай уҡ Халыҡ-ара хеҙмәт ойошмаһы вәкилдәре ҡатнаша.
Форумдың пленар ултырышында Рәсәй Хөкүмәте һәм Башҡортостан Хөкүмәте вәкилдәренең сығыштары ла ҡаралған. Форум эшендә Башҡортостандың Профсоюздар федерацияһы һәм төбәктең тармаҡ профсоюздары вәкилдәре ҡатнаша.
БРИКС илдәренең Профсоюз форумы ултырыштарында Бразилия, Рәсәй, Һиндостан, Ҡытай һәм Көньяҡ Африка Республикаһынан ун өс хеҙмәтсәндәр ойошмаһының ҡатнашыуы күҙаллана. Ағымдағы йылдың апрелендә БРИКС-та рәйеслек итеү Бразилиянан Рәсәйгә күсте. Үҙенең тармаҡ профсоюздарында 23 миллион самаһы ағзаны берләштергән Рәсәй Бойондороҡһоҙ профсоюздар федерацияһы IV Профсоюз форумын ойошторҙо. Рәсәй Бойондороҡһоҙ профсоюздар федерацияһы рәйесе Михаил Шмаков пленар сессияла ҡатнашыусылар алдында доклад менән сығыш яһаясаҡ.


text:
Башҡортостанда балалы ғаиләләргә бөтә төр пособиелар арттырылды Фото: Андрей Старостин
Башҡортостанда балалы ғаиләләргә бөтә төр пособиелар арттырылды
Башҡортостанда балалы ғаиләләргә бөтә төр пособиелар арттырылды Фото: Андрей Старостин
ӨФӨ, 2015 йыл, 16 ғинуар. /«Башинформ» мәғлүмәт агентлығы, Ғәлиә Нәбиева/.
Башҡортостанда балалы ғаиләләргә бөтә төр пособиелар, шул иҫәптән бала тыуғанда бер тапҡыр бирелә торған пособие, йәш ярымға тиклем бала тәрбиәләү буйынса айлыҡ пособиелар индексацияланды. Быйыл уларҙың күләме 5,5 процентҡа артты. Пособиелар күләменең артыуы 2015 йылдың 1 ғинуарынан үҙ көсөнә ингән «2015 йылға һәм 2016-2017 йылдарҙың план осорона федераль бюджет тураһында» закон менән ҡаралған.
Социаль страховкалау фондының төбәк бүлексәһендә район коэффициентын иҫәпкә алып пособиелар күләме билдәләнде. Бала йәш ярымға еткәнгә тиклем беренсе баланы ҡарау буйынса айлыҡ пособиеның минималь күләме 3126,09 һум, икенсе һәм унан һуңғы балаларға 6252,17 һум тәшкил итә. 2014 йылдан 2015 йылғаса йәш ярымға тиклем бала ҡарау буйынса күсә торҫан пособиелар өсөн пособиеларҙың минималь күләме яңынан иҫәпләнә.
2015 йылдың 15 ғинуарынан һуң тәғәйенләнгән пособиелар өсөн бала тәрбиәләү буйынса айлыҡ пособиеның сикке суммаһы тулы календарь ай өсөн 19855,82 һум тәшкил итәсәк.
Бала тыуғас та ғаилә бер тапҡыр 16672,47 һум аласаҡ.
Йөклөлөктөң иртә срогында медицина ойошмаларында иҫәпкә торған ҡатын-ҡыҙҙарға пособие 625,22 һумға тиклем арттырылды.


text:
Айрат Ғәскәров Рәсәй Һаҡлыҡ банкы идараһы рәйесе урынбаҫары итеп тәғәйенләнде
Башҡортостан Республикаһы Хөкүмәтендәге рәсми сығанаҡ Федерация Советының хәҙер инде элекке ағзаһы, унан алда Хөкүмәт Премьер-министры урынбаҫары – Башҡортостандың финанс министры вазифаһын биләгән Айрат Ғәскәровтың «Рәсәй Һаҡлыҡ банкы» асыҡ акционерҙар йәмғиәте идараһы рәйесе итеп тәғәйенләнеүе тураһындағы мәғлүмәтте раҫланы.
Айрат Ғәскәровтың урынын Федерация Советында Анатолий Бондарук аласаҡ, ул быға тиклем Башҡортостан Сауҙа-сәнәғәт палатаһы етәксеһе, БР Дәүләт Йыйылышы – Ҡоролтай депутаты ине.
«Башинформ» агентлығының быға тиклем хәбәр итеүенсә, кисә Башҡортостан парламенты депутаттары пленар ултырышта Анатолий Бондарукты Федерация Советы ағзаһы итеп тәғәйенләүгә ризалығын бирҙе, унда ул республика башҡарма власть органы мәнфәғәттәрен яҡлаясаҡ.
Башҡортостан Президенты Рөстәм Хәмитов Анатолий Бондарукты Рәсәй Федераль Йыйылышы Федерация Советы ағзаһы – Федерация Советында Башҡортостан Республикаһы башҡарма власть органынан вәкил итеп тәғәйенләү тураһындағы тейешле указға 15 мартта ҡул ҡуйҙы.


text:
Республиканың көньяҡ-көнсығыш райондарында тәбиғәтте һаҡлау сараларын үткәреүгә яҡынса 300 миллион һум тотоноласаҡ
Башҡортостандың тәбиғәттән файҙаланыу һәм экология министры Азат Ҡотләхмәтов республиканың көньяҡ-көнсығыш райондары һыу объекттарын тау сеймалын табыу өлкәһендәге предприятиеларҙың бысраҡ шахта һыуҙарынан һаҡлау мәсьәләләре буйынса күсмә кәңәшмә үткәрҙе.
Республика Хөкүмәте Аппараты, фәнни учреждениелар һәм тау сеймалын табыу өлкәһендәге предприятиелар вәкилдәренең осрашыуы Учалы тау-байыҡтырыу комбинатында үтте, тип хәбәр иттеләр ведомствоның матбуғат хеҙмәтенән.
Кәңәшмәлә ҡатнашыусылар сәнәғәт һыуҙарын таҙартыу өлкәһендәге мәсьәләләрҙе ҡараны, был өлкәлә республикалағы алдынғы техник вуздарҙың һәм ғалимдарҙың эшләнмәләрен, шулай уҡ уларҙы ғәмәлдә ҡулланыу мөмкинлектәрен тикшерҙе.
Урал аръяғында ғәҙәттә предприятиелар юғары минералле һыуҙарын бәләкәй йылғаларға ағыҙа, тип билдәләнеләр кәңәшмәлә. Был йылғалар гидрологик үҙенсәлектәре буйынса бысранған һыу объекттары исемлегенә инә.
Шулай уҡ Урал аръяғындағы руда табыу предприятиеларының тирә-яҡ мөхит торошон яҡшыртыу буйынса ҙур эштәр башҡарыуы билдәләнде.
2015 йылға тиклем Урал аръяғын иҡтисади йәһәттән үҫтереү буйынса урта сроклы комплекслы программаны тормошҡа ашырыу сиктәрендә предприятиелар тарафынан 282 миллион һумдан ашыу суммаға тәбиғәтте һаҡлау эштәрен башҡарыу планлаштырыла.
Планда Бүребай тау-байыҡтырыу комбинаты территорияһын санациялау, Төйәләҫ ятҡылығының карьер һыуҙарын таҙартыу ҡаралған.
Кәңәшмә һөҙөмтәләре буйынса фәнни учреждениелар һәм тау сеймалын табыу өлкәһендәге предприятиелар араһында сәнәғәт предприятиелары ағыҙған һыуҙарҙы таҙартыу технологияларын һайлауҙан алып, уларҙы һыу объекттарына ағыҙыу мәсьәләләре буйынса хеҙмәттәшлек булдырыу тураһында ҡарар ҡабул ителде.


text:
Өфө дәүләт авиация техник университеты – Рәсәйҙең милли ғорурлығы
Өфө дәүләт авиация техник университеты Рәсәйҙең милли ғорурлығы тип аталған 20 юғары уҡыу йорто исемлегенә инде. Ул илдең 2012 йылғы иң яҡшы юғары уҡыу йорттары рейтингыһында 19-сы урын биләй. Һорау алыуҙы РБК медиа-холдингы аналитиктары үткәргән.
Алынған мәғлүмәттәр буйынса, беренсе урында – Бауман исемендәге Мәскәү дәүләт техник университеты (33,74 %), икенсе урында – Ломоносов исемендәге Мәскәү дәүләт университеты (18,46 %), өсөнсөлә – Мәскәү физика-техник институты (6,5 %), дүртенселә – Мәскәү дәүләт халыҡ-ара бәйләнештәр институты (4,23 %), бишенсе урында – Санкт-Петербург дәүләт университеты (4,15 %). Өфө дәүләт авиация техник университеты өсөн һорау алыуҙа ҡатнашыусыларҙың 0,17 проценты тауыш биргән, тип асыҡланылар юғары уҡыу йортоноң матбуғат үҙәгенән.


text:
2011 йылдан һуғыш инвалиды ғаиләләре ағзалары коммуналь хеҙмәттәргә льгота аласаҡ
2011 йылдың 1 ғинуарынан коммуналь хеҙмәттәрҙең 50 проценты күләмендә түләү формаһында социаль ярҙам сараһы һуғыш инвалидтары ғаиләләренең улар менән бергә йәшәгән ағзаларына ла ҡағыласаҡ. Был турала 2010 йылдың 2 июлендәге “Ветерандар тураһында” Федераль закондың 14-се статьяһына үҙгәрештәр индереү тураһында” Федераль закон һөйләй.
Хәҙерге ваҡытта торлаҡ фонды төрөнә ҡарамаҫтан, коммуналь хеҙмәттәрҙең (һыу менән тәьмин итеү, көнкүреш һәм башҡа ҡалдыҡтарҙы сығарыу, газ, электр һәм йылылыҡ энергияһы – күрһәтелгән хеҙмәттәрҙе ҡулланыуҙың урындағы үҙидара органдары тарафынан билдәләнгән нормативтары сиктәрендә) 50 проценты күләмендә түләү формаһында социаль ярҙам сараһы һуғыш инвалидтарына ғына күрһәтелә.


text:
1). С.Юлаев ҡасан һәм ҡайҙа тыуған?
2). Атаһының, әсәһенең исеме кем?
3). Ю.Аҙналин кем булған?
4). Салауат Юлаев уҡырға һәм яҙырға кемдән өйрәнгән?
5). Е.Пугачев Салауатҡа ниндәй хәрби дәрәжә бирә?
6). С.Юлаев нисә йәштә старшина вазифаһын башҡара?
7). С.Юлаев һәйкәленең авторы кем?
8). С.Юлаев ҡасан һәм ҡайҙа үлә?
9). Нисә йыл каторгала була?
Эссе на тему "Родной башкирский язык нужен?!"
Общение происходит посредством языка. Неважно, на каком континенте и в какой стране родился человек, каждый из нас, родившись, слышит вокруг себя, мыслит и начинает говорить на одном — родном языке.
Тыуған башҡорт теле кәрәкме?
Һәр милләт өсөн иң моңло көй - үҙенең милли көйө, иң матур, иң ҡәҙерле тел – үҙеңдең тыуған телең. Минең өсөн дә башҡорт теле – нәҡ шундай. Һәр кеше доньяға үҙ теле - әсә теле менән тыуа. Иң тәүге һүҙҙәрен дә тыуған телендә әйтә.
Башҡорт теле - башҡорт халҡының милли теле. Тыуған телебеҙ тере икән, башҡорт халҡы ла йәшәйәсәк. Күренекле әҙиптәрҙе лә һанап үтмәй булмаҫ. Зәки Вәлиди, Шайехзада Бабич, Мәжит Ғафури, Рәми Ғарипов, Мифтахетдин Аҡмулла кеүек телебеҙҙе яҡлап көрәшкән, күтәргән, тимәк бөгөнгө кәндә беҙ уларға рәхмәтлебеҙ.
Телебеҙ - халҡыбыҙҙың иң ҙур хазинаһы.
Моң шишмәһе һандуғастай йырсы ла һин,
Һығылма бил тал сыбыҡтай нәфис тә һин,
Аллы-гөллө гөл сәскәләй наҙлы ла һин,
Эй, илһамлы, эй, хөрмәтле башҡорт теле!
З. Биишева.
Оставьте свой комментарий:
Комментарии:↓ Показать еще коментарии ↓


text:
шимбә, 21 гыйнвар 2017, Казан вакыты 01:14
Ул арала Республиканың хәрби комиссариаты резервтағы хәрбиҙәрҙе йыйырға әҙерләнә. Әстрәхан өлкәһендә урынлашҡан полигонға Башҡортостандан 380 кеше оҙатыласаҡ. Зенит-ракета ғәскәре составына ҡараған резервистар 87 төр хәрби һөнәргә ҡарай.
Быға тиклем резервтағы хәрбиҙәр Башҡортостандағы полигондарҙа ғына белемен камиллаштыра ине. Әле Рәсәй оборона министрлығының финанс ярҙамы арҡаһында, махсус әҙерлек үтеү өсөн икенсе өлкәгә сығыу мөмкинлеге бар. Әстрәхан өлкәһенә республиканан махсус хәрби техника ла оҙатыласаҡ. Мобилизация уҡыуҙары март айына билдәләнгән. Резервтағы хәрбиҙәр эшләгән ойошмаларға команда-штаб уҡыуҙары хаҡында 10 көн элек хәбәр ителәсәк. Сираттағы мобилиҙация уҡыуҙары август-сентябрь айҙарына ҡаралған.Унда республиканан 1800 запастағы хәрби саҡырыласаҡ. Улар Әлкә ҡасабаһында һәм Пермь крайында Полигондарға оҙатыласаҡ.


text:
Башҡортостан Президенты Салауат ҡалаһында булдыФото: Олег Яровиков
Башҡортостан Президенты Салауат ҡалаһында булды
Башҡортостан Президенты Салауат ҡалаһында булдыФото: Олег Яровиков
5 мартта Башҡортостан Президенты Рөстәм Хәмитов Салауат ҡалаһының бер нисә етештереү һәм социаль объектында булды, шулай уҡ ҡала Советы депутаттары, йәмәғәт ойошмалары вәкилдәре, предприятиелар һәм бюджет учреждениелары етәкселәре менән осрашыу үткәрҙе, тип хәбәр иттеләр республика башлығының матбуғат хеҙмәтенән.
«Салауатбыяла» асыҡ акционерҙар йәмғиәтендә Президент быяла етештереү буйынса яңы линияны ҡараны. Бындай быяла ныҡлығы менән айырыла һәм ультрафиолет нурҙарҙан һаҡлай.
«Газпром нефтехим Салауат» заводында Рөстәм Хәмитов нефть ҡыуыу буйынса ЭЛОУ АВТ-6 ҡоролмаһы менән танышты. Уның ҡеүәте йылына алты миллион тонна тәшкил итә. Ҡоролма бензин, керосин, дизель яғыулығы, гудрон, углеводород сеймалы алыу маҡсатында нефть эшкәртеү өсөн тәғәйенләнгән. 2015 йылда заводта акрил кислотаһы һәм бутилакрилат етештереүҙе ойоштороу планлаштырыла.
Ҙур предприятиеларҙан тыш, Башҡортостан Президенты Салауат ҡалаһында бәләкәй һәм урта бизнес үҫеше менән ҡыҙыҡһынды. «Автомаркет» үҙәгендә Рөстәм Хәмитовты ҡалала эшҡыуарлыҡты үҫтереүгә булышлыҡ итеү үҙәген булдырыу проекты менән таныштырҙылар. Эшҡыуарҙарға һәр яҡлап ярҙам итеү проекттың төп маҡсаты булып тора.
Республика Президенты 18-се балалар баҡсаһының реконструкциянан һуң асылған яңы корпусында булды. Ул һаулыҡ мөмкинлектәре сикләнгән балалар өсөн тәғәйенләнгән. 1990 йылда учреждение ябылған, ә корпус офис итеп йыһазландырылған. Хәҙер ул мәктәпкәсә белем биреү системаһына кире ҡайтарылды. Бында 120 бала тәрбиәләнә.
Шулай уҡ Рөстәм Хәмитов капиталь реконструкциянан һуң асылған «Алмас» физкультура-һауыҡтырыу комплексында булды. Республика етәксеһе спорт һәм тренажер залдарын, бассейнды, тамашасылар өсөн трибуналарҙы ҡараны.
Бассейнды асыу тантанаһында сығыш яһап, Рөстәм Хәмитов бер йыл элек уның емерек хәлдә булыуын билдәләне. Бассейн Башҡортостан Президенты инициативаһы буйынса тергеҙелгән. Был маҡсатҡа республика бюджетынан 93,6 миллион һум аҡса бүленгән. Яңы бассейн бер йылдан кәмерәк ваҡыт эсендә төҙөлгән.
Бынан һуң Башҡортостан Президенты ҡала Советы депутаттары, йәмәғәт ойошмалары вәкилдәре, предприятиелар һәм бюджет учреждениелары етәкселәре менән осрашыу үткәрҙе.


text:
Фото:
Ғ.Камал исемендәге татар театры гастролдәр менән Өфөгә килә
Фото:
Ғәлиәскәр Камал исемендәге Татар дәүләт академия театры гастролдәре Өфөлә 18 октябрҙән 31 октябргә тиклем үтәсәк. Бындай оҙайлы гастролдәр юбилей саралары сиктәрендә ойошторола — киләһе йылда Камал театрына 105 йыл тула.
Театрҙың Өфөлә ике аҙна булыуы осоронда иң яҡшы туғыҙ спектакле күрһәтеләсәк – «Йәш йөрәктәр», «Ҡурсаҡ туйы», «Диләфрүзгә дүрт кейәү», «41-ҙең арбалы ҡатындары», «Диуана», «Тәҡдир», «Мылтыҡ», «Бәпәй», «Люстра».
Гастролдең һуңғы көнөндә, 31 октябрҙә, тамашасыларға драматург Зөлфәт Хәкимовтың 50 йәшенә арналған бенефис-концерты тәҡдим ителәсәк.
Спектаклдәр 12 һәм 19 сәғәттәрҙә Нефтселәр мәҙәниәт һарайының сәхнәһендә барасаҡ.


text:
Башҡортостанда дәүләт ярҙамы ҡатнашлығында ипотека кредитлауы үҫешә
Күптән түгел Башҡортостанда дәүләт ярҙамы менән бәйле йәнә бер ипотека кредитлауы программаһы эшләй башланы. «Эксперт» күсемһеҙ милек агентлыҡтары селтәренән хәбәр итеүҙәренсә, уның буйынса Рәсәй аҡсаһы менән яңы төҙөлгән, әммә йәшәүгә әҙер торлаҡҡа ғына кредит алып була. Был программала яңы йорттарға бер нисә талаптар бар. Беренсенән, йорт дәүләт комиссияһына тапшырылған булырға тейеш. Икенсенән, милекте юридик шәхескә, төҙөүсе ойошмаға йәки инвестор файҙаһына беренсел теркәү кәрәк.
Заемсыға 2010 йыл аҙағына тиклем милеккә хоҡуҡты теркәү мотлаҡ түгел. Ул 21 йәштән йәшерәк булмаҫҡа, ә кредитты ҡаплағанда йәше 60-тан ашмаҫҡа тейеш. Һуңғы эш урынында заемсы һынау осоронан һуң бер айҙан да кәм эшләмәҫкә, дөйөм алғанда – эш стажы бер йылдан кәм булмаҫҡа тейеш. Шул уҡ мәлдә килемде 2НДФЛ белешмәһе менән раҫларға кәрәк, әммә килемдәрҙе раҫлауҙың башҡа төрлө формалары ла ҡабул ителә.
Рәсәй төбәктәре халҡы өсөн программа буйынса кредиттың иң ҙур суммаһы өс миллион һум тәшкил итә. Кредит буйынса беренсе иғәнә торлаҡ хаҡының 20 процентынан да кәм булмаҫҡа тейеш.
Процент ставкаһы үҙгәрмәй — йылына 11 процент. Шул уҡ мәлдә документтарҙы ҡарау һәм ипотека кредиты биреү өсөн бер ниндәй ҙә комиссия алынмай, кредитты алдан ҡаплаған өсөн штрафтар ҙа юҡ, быны килешеү төҙөгәндән һуң өс ай үткәс эшләргә мөмкин.
«Эксперт» күсемһеҙ милек агентлыҡтары селтәре вәкиле Елена Андреева әйтеүенсә, был программа – яңы төҙөлгән торлаҡ менән бәйле ипотекаға ярҙам итеүҙә мөһим аҙым. Был турала риэлторҙар һәм фатир һатып алыусылар күптән хыялланған.
— Әлбиттә, төҙөлөш стадияһындағы торлаҡҡа социаль ипотека беренсе йыл ғына эшләмәй, — ти Андреева. — Ләкин «социаль» шарттарға бар потенциаль заемсылар ҙа тура килмәй, һәм унда төҙөлөш барған бөтә йорттар ҙа ҡатнашмай. Башҡортостанда ипотека шарттары беренсе ҡарашҡа бик яҡшы һымаҡ күренә. Моғайын, улар беренсел торлаҡ һатып алыусыларҙы күпләп йәлеп итер. Сөнки хәҙерге мәлдә торлаҡ һатып алыусыларҙың күбеһе тап уға өҫтөнлөк бирә.


text:
Башҡорттарҙың федераль милли-мәҙәни автономияһының резолюцияһы ҡабул ителде
ӨФӨ, 2015 йыл, 21 декабрь. /«Башинформ» мәғлүмәт агентлығы, Артур Басиров/.
Ойоштороу конференцияһында Башҡорттарҙың федераль милли-мәҙәни автономияһы советы резолюция ҡабул итте.
«Башҡорттарҙың федераль милли-мәҙәни автономияһы илдең йәмәғәт тормошонда, милләт-ара тыныслыҡты нығытыуҙа, халыҡ традицияларын тергеҙеүҙә, туған телде, башҡорт халҡының мәҙәниәтен һаҡлауҙа һәм үҫтереүҙә әүҙем ҡатнашырға, илдәге барлыҡ башҡорт йәмәғәт ойошмалары өсөн туплаусы көс булырға тейеш», — тип хәбәр ителә документта.
Башҡорттарҙың федераль милли-мәҙәни автономияһы Бөтә донъя башҡорттары ҡоролтайы һәм башҡа йәмәғәт ойошмалары менән үҙ-ара эш итергә, 2025 йылға тиклемге дәүләт милли сәйәсәте стратегияһын ғәмәлгә ашырыуҙа ярҙам күрһәтергә, федераль, төбәк, муниципаль власть органдары менән хеҙмәттәшлек итергә тейеш, тип яҙылған резолюцияла.
18 декабрҙә Мәскәүҙә Башҡорттарҙың федераль милли-мәҙәни автономияһы ойошторолдо. Уның рәйесе итеп Федерация Советы ағзаһы Лилиә Ғүмәрова һайланды.


text:
Рөстәм Хәмитов “Берҙәм Рәсәй” партияһы съезында ҡатнаштыФото: Андрей Старостин
Рөстәм Хәмитов “Берҙәм Рәсәй” партияһы съезында ҡатнашты
Рөстәм Хәмитов “Берҙәм Рәсәй” партияһы съезында ҡатнаштыФото: Андрей Старостин
Башҡортостан президенты Рөстәм Хәмитов «Берҙәм Рәсәй» партияһының XIV съезы эшендә ҡатнашты. Съездың пленар ултырышын асып, партия лидеры Дмитрий Медведев, 697 делегат теркәлде, тип хәбәр итте. «Берҙәм Рәсәй» съезы эшендә бөтәһе 1700-ҙән ашыу делегат һәм ҡунаҡтар ҡатнашты.
— Бөгөн Съезда ҡаралған мәсьәләләрҙе партияның ябай ағзалары тәҡдим итте. Улар ниндәйҙер фәлсәфәүи түгел, илебеҙ граждандарының күбеһен борсоған ябай мәсьәләләр, – тип билдәләне «Берҙәм Рәсәй» рәйесе Дмитрий Медведев. – Бында илебеҙҙең бөтә төбәктәре вәкилдәре, төрлө һөнәр эйәләре йыйылған, ләкин уларҙың барыһын да халҡыбыҙ беҙҙең алға ҡуйған проблемалар берләштерә.
Ул, 2012 йылдың майында үткән Съезда «Берҙәм Рәсәй» уставы үҙгәртелгәйне, шуның һөҙөмтөһендә бөтә кимәлдәрҙәге партия бүлектәре етәкселәре йәшерен тауыш биреү нигеҙендә биш йылға һайлана, тип иҫкәртеп үтте.
— Һөҙөмтәлә тәүге һәм төбәк ойошмаларының етәксе составы өстән бер өлөшкә үҙгәрҙе, ә урындағы ойошмаларҙың – 20 процентҡа, – тип һыҙыҡ өҫтөнә алды «Берҙәм Рәсәй» рәйесе. Дмитрий Медведев быны етди һөҙөмтә тип атаны.


text:
Башҡортостан журналистары ТӨРКСОЙ Хөрмәт грамотаһы менән наградландыФото: Андрей Старостин
Башҡортостан журналистары ТӨРКСОЙ Хөрмәт грамотаһы менән наградланды
Башҡортостан журналистары ТӨРКСОЙ Хөрмәт грамотаһы менән наградландыФото: Андрей Старостин
«Башинформ» мәғлүмәт агентлығы, шулай уҡ республиканың киң мәғлүмәт саралары вәкилдәре: Альда Вәлиева, Флүрә Солтанова, Сәмиғә Ғафарова, Ғәзиз Йосопов Төрки мәҙәниәтте һәм сәнғәтте үҫтереү буйынса халыҡ-ара ойошма (ТӨРКСОЙ) Хөрмәт грамоталары менән бүләкләнде. Журналистарға ТӨРКСОЙ эшмәкәрлеген әүҙем яҡтыртҡан өсөн почетлы наградаларҙы халыҡ-ара ойошманың Генераль секретары Дюсен Касеинов тапшырҙы. Наградлау «Башинформ» агентлығында ТӨРКСОЙ етәксеһенең матбуғат конференцияһы сиктәрендә үтте.
— Башҡортостан беҙҙең ойошма менән күп йылдар уңышлы хеҙмәттәшлек итә. Бөтә был ваҡыт эсендә республика ТӨРКСОЙ үҫешенә үҙ өлөшөн индерергә ынтыла, — тип билдәләне матбуғат конференцияһында Дюсен Касеинов. – Шуның менән бәйле, беҙ журналистарҙы үҙебеҙсә билдәләргә һәм бының менән уларҙың хеҙмәтен дәртләндерергә ҡарар иттек.
Халыҡ-ара ойошманың Генераль секретары һүҙҙәренә ҡарағанда, Башҡортостан менән ТӨРКСОЙ-ҙың хеҙмәттәшлеге планында быйылғы йыл айырыуса йөкмәткеле булырға вәғәҙә итә. Сөнки 2010 йыл ТӨРКСОЙ-ҙа күренекле ғалим-төркиәтсе, Башҡортостанда тыуып үҫкән Әхмәт-Зәки Вәлиди йылы тип иғлан ителде.
— Шуға күрә лә журналистар алдында ҙур эштәр тора, — тине Дюсен Ҡорабай улы.


text:
Төбәктә тәбиғәтте һаҡлау сараларына инвестицияларҙың йыллыҡ күләме 1,8 миллиард һум тәшкил итте
Республикала 2012 йылда бөтә төр финанслау сығанаҡтары иҫәбенә тәбиғәтте һаҡлау сараларына инвестицияларҙың дөйөм күләме 1,848 миллиард һум тәшкил итте.
БР Тәбиғәттән файҙаланыу һәм экология министрлығының матбуғат хеҙмәтенән хәбәр итеүҙәренсә, средстволарҙың күпселек өлөшө – 1,185 миллиард һумы – төбәктә эшләгән предприятиеларға тура килә.
Республика бюджетынан тәбиғәтте һаҡлау сараларына 2012 йылда – 534 миллион һум, федераль бюжеттан 59 миллион һум аҡса бүленгән. Йәнә 69,6 миллион һум муниципаль бюджеттарҙан йүнәлтелгән.


text:
Сипылдаҡ төйөт
Сипылдаҡ төйөт (урыҫ пеночка-трещотка) (лат. Phylloscopus sibilatrix) — Һылыуҡастар (Sylviidae) ғаиләһенән булған һайраусы ҡош .
Ҡылыҡһырлама[үҙгәртергә | вики-тексты үҙгәртергә]
Турғайҙан бәләкәйерәк. Ботаҡтан ботаҡҡа һикереп йөрөүсе етеҙ ҡош. Һырты яғы көрәнһуы йәшел.Ҡашы, башыныү ике яғы, тамағы һәм түше тоноҡ һары, ҡорһағы аҡ.Ҡанаттарының ҡауырһындары һары ситле ҡара- көрән. Башҡа төйөтәрҙән төҫө менән әллә ни айырылмай, ләкин һайрауы үҙенсәлекле. Ҡыҫҡа ғына: «төйөт» йәки «төйт», ә һайрауы яңғырауыҡлы «зи-зи-зи зирррр».
Йәшәгән урыны[үҙгәртергә | вики-тексты үҙгәртергә]
Урман һәм ҡыуаҡлыҡтар араһында йәшәй. Күсмә ҡош, киң таралған. Ерҙә, һирәкләп ағас баштарында оялай.
Үрсеүе[үҙгәртергә | вики-тексты үҙгәртергә]
Ерәнһыу таптар менән сыбарланған 5-8 бөртөк йомортҡа һала.
Туҡланыуы[үҙгәртергә | вики-тексты үҙгәртергә]
Төрлө ваҡ бөжәктәр менән туҡлана.
Диалекттарҙа[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
Э. Ф. Ишбирҙин. Башҡортостан ҡоштары. — Өфө, 1986. —— 91-се бит.


text:
Республикала ипотека буйынса субсидияланған ставка 10 процентҡа тиклем кәметелде Фото: Олег Яровиков
Республикала ипотека буйынса субсидияланған ставка 10 процентҡа тиклем кәметелде
Республикала ипотека буйынса субсидияланған ставка 10 процентҡа тиклем кәметелде Фото: Олег Яровиков
ӨФӨ, 2016 йыл, 13 октябрь. /«Башинформ» мәғлүмәт агентлығы, Ольга Мортазина/.
Башҡортостанда ипотека буйынса субсидияланған ставка 10 процентҡа тиклем кәметелде. Быйыл 15 сентябрҙә республика Хөкүмәте ипотека кредиты буйынса процент ставкаһын өҫтәмә финанслау программаһын ҡабул итте. Хәҙер федераль программала ҡатнашыусылар ғәмәлдәге ставканы тағы ла ике процентҡа кәметә ала, тип аңлатма бирҙеләр Башҡортостандың Төҙөлөш һәм архитектура буйынса дәүләт комитетында. Бынан тыш, ҡайһы бер банктар үҙ продукттары буйынса өҫтәмә ташлама тәҡдим итә.
Ошо федераль программала ҡатнашыу өсөн республикала алты айҙан оҙағыраҡ йәшәүсенең йәше 18-ҙән кәм булмаҫҡа тейеш. Субсидиялау программаһы беренсел эконом-класлы торлаҡ һатып алыуға, һумдарҙа 2016 йылдың 1 июненән һәм унан һуң төҙөлгән кредит килешеүҙәренә ҡағыла.
Программаға инеү өсөн район йәки ҡала хакимиәтенә мөрәжәғәт итергә һәм «Рәсәй ғаиләһе өсөн торлаҡ» программаһында ҡатнашыусылар составына инеү тураһында белдереү ҡағыҙы алырға кәрәк. Һуңынан программала ҡатнашыу теләге тураһында ғариза менән кредит ойошмаһына мөрәжәғәт итеү зарур. Ғаризаны 2016 йылдың 31 декабренә тиклем бирергә мөмкин.
Ипотеканы субсидиялау программаһында авария хәлендә булған һәм тиҙҙән һүтелергә тейешле йортта йәшәгән ғаиләләр, 35 йәшкә тиклемге ике бәләкәй балалы ғаиләләр, хәрби хәрәкәт ветерандары ҡатнаша ала.


text:
Башҡортостан юғары технологиялы производстволар өсөн «алтын ҡулдар» әҙерләйәсәк
Башҡортостан Хөкүмәтендә 2011 йылда инновацион белем биреү программаларын ғәмәлгә индереүсе башланғыс һөнәри һәм урта һөнәри белем биреүсе дәүләт мәғариф учреждениеларында эшсе кадрҙар һәм юғары технологиялы производстволар белгестәре әҙерләүгә дәүләт ярҙамы тураһында положение раҫланды. Республика башлығы Рөстәм Хәмитов 2011 йылдың 7 февралендә БР Хөкүмәтенең тейешле ҡарарына ҡул ҡуйҙы.
БР Хөкүмәтенең матбуғат хеҙмәтенән хәбәр итеүҙәренсә, Положение инновацион белем биреү программаларын ғәмәлгә индереүсе һәм дәүләт ярҙамы алыуға дәғүә итеүсе башланғыс һөнәри һәм урта һөнәри белем биреүсе дәүләт мәғариф учреждениеларын конкурс нигеҙендә һайлап алыу процедураһын һәм критерийҙарын билдәләй.
Документта, мәғариф учреждениеларын конкурс нигеҙендә һайлап алыу асыҡтан-асыҡ тормошҡа ашырыла, тиелә. Конкурс еңеүселәре төп алты күрһәткес буйынса һайлап алына. Бындай критерийҙарға тәҡдим ителгән инновацион белем биреү программаһының көтөлгән һөҙөмтәлелеге һәм эшсе кадрҙар, белгестәр әҙерләү сифаты, мәғариф учреждениеһының эш биреүселәр менән хеҙмәттәшлеге инә.
Инновацион белем биреү программаһының һөҙөмтәлелеге төп алты күрһәткес буйынса баһалана, эшсе кадрҙар, белгестәр әҙерләү сифатын, мәғариф учреждениеһының эш биреүселәр менән хеҙмәттәшлеген баһалағанда уҡыу йортоноң ун йүнәлеш буйынса эш тәжрибәһе иҫәпкә алына.
Мартта Башҡортостан Республикаһының Мәғариф министрлығы инновацион белем биреү программаларын ғәмәлгә индереүсе башланғыс һөнәри һәм урта һөнәри белем биреүсе дәүләт мәғариф учреждениелары араһында конкурс башланыуы хаҡында иғлан итәсәк.
Белешмә өсөн.
Әле Башҡортостан Республикаһында 93 башланғыс һөнәри һәм 77 урта һөнәри белем биреүсе учреждение эшләй.
Башҡортостан Республикаһы Хөкүмәтенең 2010 йылдың 6 декабрендәге 464-се ҡарары менән раҫланған Башҡортостан Республикаһында һөнәри белем биреү системаһын үҫтереү концепцияһында билдәләнеүенсә, мәғариф системаһын модернизациялау – инновацион иҡтисад булдырыу өсөн мотлаҡ шарт. Ул йылдам иҡтисади үҫештең һәм йәмғиәттәге социаль үҫештең нигеҙе, граждандар именлеге факторы булып тора.


text:
Ҡыр турғайы
Ҡыр турғайы (урыҫ. полевой воробей) (Passer montanus L)
Сыпсыҡ, ҡыр сыпсығы. Йорт турғайы ҙурлығында. Түг бәһе асыҡ көрән. Тамағында һәм сикәләрендә ҡара таптар бар. һырты ҡара таплы һарғылт көрән, өҫ яғы аҡһыл һоро. Йорт турғайынан көрән түбәһе, сикәләрендәге ҡара таптары менән айырыла.
Яңғырауыҡлы итеп сырылдай: «сыр-сыррр».
Ауылдағы, ҡалалағы ағаслыҡтарҙа, яҡын¬дағы урмандарҙа, ҡабаҡтарҙа йәшәй. Ултыраҡҡощ. Бик киң таралған. Ағас ҡыуыштарында, тәҙрә баштарында, ҡыйыҡ аҫтарында, өңдәрҙә оялай. 5—6 бөртөк аҡ төҫтәге йәки ҡара-көрән таплы һорғолт йомортҡаһы була. Яҙғыһын, зарарлы бөжәктәрҙе ҡырып, файҙа килтерһә, көҙгөһөн игенгә зыян итә.
Әҙәбиәт[үҙгәртергә | вики-тексты үҙгәртергә]
Э. Ф. Ишбирҙин. Башҡортостан ҡоштары китабы. — Өфө, 1986. — ИБ № 3478 28.693.35 И 90


text:
Башҡортостандың ауыл райондарында күсемһеҙ милекте дәүләт теркәүенә урындарҙа документтар ҡабул итеү үткәрелә
Башҡортостан Республикаһы буйынса Росреестр Идаралығы белгестәре күсемһеҙ милеккә хоҡуҡтарҙы һәм улар буйынса килешеүҙәрҙе дәүләт теркәүенә документтар ҡабул итеүҙе урындарға барып үткәрә. Сираттағы ошондай сара БР буйынса Ер кадастр палатаһы белгестәре ҡатнашлығында Туймазы районының төпкөл ауылдарында үтте.
Документтар ике көн дауамында ҡабул ителде. Был арала белгестәргә Япрыҡ һәм Илсембәт ауылдары халҡы мөрәжәғәт итте. Уларҙың күбеһе консультациялар алды һәм ер участкаларына хоҡуҡтарын «дача амнистияһы» буйынса дәүләт теркәүенә документтар тупланмаһы тапшырҙы. Шулай уҡ теләге булғандарҙың барыһы ла ер участкаларына хоҡуҡтарҙы теркәү, хоҡуҡтарҙы дәүләт теркәүенә документтар тапшырыу тәртибе һәм дәүләт пошлиналары күләмдәре мәсьәләләре буйынса тейешле мәғлүмәт ала алды.
БР буйынса Росреестр Идаралығының матбуғат хеҙмәтенән хәбәр итеүҙәренсә, киләһе күсмә ҡабул итеүҙәр Илеш райондары ауыл биләмәләрендә буласаҡ.


text:
Приютта эшҡыуарҙар өсөн бушлай консультациялар үтә
Бәләбәй районының Приют ҡасабаһында бөгөн, 14 мартта, бизнес алып барыу һәм финанс грамоталылыҡты күтәреү мәсьәләләре буйынса күсмә консультациялар көнө үтә.
БР Эшҡыуарлыҡ һәм туризм буйынса дәүләт комитетында хәбәр итеүҙәренсә, сараның ойоштороусылары булып Бәләбәй районының Бәләкәй һәм урта эшҡыуарлыҡты үҫтереү һәм уларға ярҙам фонды сығыш яһаған. Унда «БР Микрофинанслау үҙәге»нең урындағы офисы хеҙмәткәре ҡатнаша. Ул микрофинанслау төрөндә бәләкәй эшҡыуарлыҡҡа дәүләт ярҙамы күрһәтеү мәсьәләләре һәм микрозаймдар алыуға заявкалар тултырыу тәртибе буйынса консультация бирә.


text:
Башҡортостанда Татьяна һәм Гөлшат исемле ҡыҙҙарҙы үҙенсәлекле шарттарҙа театрға саҡыралар
ӨФӨ, 2016 йыл, 20 ғинуар. /«Башинформ» мәғлүмәт агентлығы, Ләйлә Аралбаева/.
Студенттар көнө алдынан Салауат башҡорт драма театры акция ойоштора. Театрҙың матбуғат хеҙмәте хәбәр итеүенсә, 22 ғинуарҙа Татьяна йәки Гөлшат исемле студент ҡыҙҙарға «Гөлшаян» комедияһын 100 һумға ҡарау мөмкинлеге бирелә.
Ташлама менән файҙаланырға теләүселәр студент билетын һәм шәхесте раҫлаусы документын күрһәтергә тейеш. Спектакль киске сәғәт 7-лә башлана.
«Гөлшаян» — татар драматургияһы классигы Мирсай Әмирҙең комедияһы. Спектаклде режиссер Илдар Вәлиев ҡуйған, рәссамы — Азамат Ғиләжев, композиторы — Илшат Хәлилов. Премьера 16 йыл элек, 2000 йылдың февралендә булды.


text:
Башҡортостан игене Бангладешҡа ебәреләсәк
Башҡортостан игененә ҡыҙыҡһыныу арта. Бөгөнгө көнгә республиканан ситтә яҡынса 10 мең тонна яңы иген һатылған. Ноябрҙә был һандың 20 мең тоннаға етеүе ихтимал. Яңы йыл алдынан Башҡортостан игенен Бангладешҡа поставкалау планлаштырыла, тип хәбәр иттеләр республиканың Ауыл хужалығы министрлығынан. Был ил йыл һайын беҙҙән 300 мең тоннаға тиклем иген һатып алмаҡсы. Шундай уҡ һөйләшеүҙәр башҡа импортерҙар менән алып барыла.
Эксперттар мәғлүмәте буйынса, Башҡортостан иген етештереү буйынса Рәсәйҙең иң эре төбәктәренең береһе булып тора.
Республикала бойҙайҙы тәрән эшкәртеү буйынса предприятиелар төҙөү планлаштырыла, был проектты тормошҡа ашырыу өсөн әлеге ваҡытта ауыл хужалығы ведомствоһы инвесторҙар эҙләй.


text:
Өфөлә бер көн эсендә сиркәү төҙөләсәк
Өфөлә яңы сиркәү бер көн эсендә төҙөләсәк. Уны төҙөү 21 сентябрь көнөнә билдәләнгән.
Өфө епархияһының мәғлүмәт-аналитика хеҙмәте хәбәр итеүенсә, сиркәү Православия меценаттары клубының «Бер көн эсендә ете ҡалала ете сиркәү» исемле бөтә Рәсәй проекты сиктәрендә төҙөләсәк. Проекттың төп үҙенсәлеге – ғибәҙәтхана төҙөүҙә нәҡ халыҡтың ҡатнашлығы. Был илебеҙҙең боронғо православия йолаһы, уға ярашлы ауырыуҙарҙан йәки башҡа бәләләрҙән ҡотолоу өсөн, йә булмаһа һуғышта еңеү яулау айҡанлы рәхмәт белдереп, кешеләр ҡыҫҡа сроктарҙа күмәкләшеп сиркәү төҙөгән.
Сиркәү әҙер ағас бурсаларҙан һалынасаҡ. Элегерәк бындай ғибәҙәтханалар Мәскәүҙә, Киевта, Минскиҙа, Кемеровола төҙөлгән. Өфөнән тыш, уларҙы Рәсәйҙең йәнә алты ҡалаһында төҙөү планлаштырыла. Улар – Тверь, Калининград, Сочи, Екатеринбург, Иркутск, Көньяҡ Сахалин.


text:
Йүрүҙән өҫтөндә ҡыңғырау сыңы
Ошондай лирик исем аҫтында Милли китапхананың Үҫмерҙәр филиалында Михаил Чванов ижады буйынса күргәҙмә асылды.
Авторҙы рухи яҡтан көслө, ныҡышмалы һәм тәүәккәл шәхестәр ҡыҙыҡһындыра. Күп китаптары илебеҙҙең төрлө тарафтарына сәйәхәт итеүсе ҡыйыу йөрәкле кешеләр тураһында. Билдәле яҙыусы Сергей Аксаковтың иҫтәлеген мәңгеләштереү буйынса ла оло хеҙмәт башҡарған. Бар ғүмерен тиерлек уның ижадын һәм тормошон өйрәнеүгә арнаған. Михаил Чванов оҙаҡ йылдар инде Сергей Аксаковтың йорт-музейы директор вазифаһын башҡара, ул Сергей Аксаков исемендәге преминың тәүге лауреаттарының береһе.
«Юбиляр һаман ижад менән янып йәшәй, уның мәҡәләләре республика газеталарында әленән-әле баҫылып тора. Уҡыу йылы башланғас, мәктәп уҡыусыларына Михаил Чванов менән осрашыу ойошторорға ниәтләйбеҙ», ти китапханасы Әлфризә Ғәҙелбаева.


text:
29 октябрҙә Республика Советының һаулыҡ һаҡлау буйынса ултырышы үтә
Башҡортостан Республикаһы Советының һаулыҡ һаҡлауҙы үҫтереү мәсьәләләре буйынса күсмә ултырышы 29 октябрҙә үткәрелә. Был турала БР Һаулыҡ һаҡлау министрлығы матбуғат хеҙмәтенән хәбәр иттеләр.
Хәтерегеҙгә төшөрәбеҙ, быйыл тәүге тапҡыр Совет ултырышы республика баш ҡалаһы – Өфөлә үтәсәк.
Форумды түңәрәк өҫтәлдәр форматында ойошторорға планлаштырыла. Атап әйткәндә, ике түңәрәк өҫтәл үткәреү көтөлә. Республиканың идаралыҡ органдары һәм һаулыҡ һаҡлау учреждениелары етәкселәре менән бер түңәрәк өҫтәл 29 октябрҙә Ҡала Мәҙәниәт һарайында үткәреләсәк. Ул «Һаулыҡ һаҡлауҙа мәғлүмәт технологиялары» темаһына арналасаҡ.
БР муниципаль берәмектәре хакимиәт башлыҡтарының социаль мәсьәләләр буйынса урынбаҫарҙары ҡатнашлығында икенсе түңәрәк өҫтәл шул уҡ көндө Ҡыуатов исемендәге Республика клиник дауаханаһының «Медик» Мәҙәниәт һарайында үтәсәк, тип планлаштырыла. Уның темаһы — «Һаулыҡ һаҡлау өлкәһендә дәүләт сәйәсәте: реалийҙар һәм перспективалар».


text:
Сәғүд Ғәрәбстанында ғибәҙәт ҡылыусылар Дәүләт Думаһына һайлауҙа ваҡытынан алда тауыш бирә ала Фото: Андрей Старостин
Сәғүд Ғәрәбстанында ғибәҙәт ҡылыусылар Дәүләт Думаһына һайлауҙа ваҡытынан алда тауыш бирә ала
Сәғүд Ғәрәбстанында ғибәҙәт ҡылыусылар Дәүләт Думаһына һайлауҙа ваҡытынан алда тауыш бирә ала Фото: Андрей Старостин
ӨФӨ, 2016 йыл, 9 сентябрь. /«Башинформ» мәғлүмәт агентлығы, Арина Рәхимҡолова/.
Сәғүд Ғәрәбстанына хаж ҡылырға барыусылар Дәүләт Думаһына һайлауҙа ваҡытынан алда тауыш бирә ала. Изге ергә республиканан яҡынса 250 диндар юлланды.
13 сентябрҙә ғибәҙәт ҡылыусылар Джидда ҡалаһындағы генераль консуллыҡта тауыш бирә ала. Рәсәйҙең Үҙәк һайлау комиссияһы сит илдә, атап әйткәндә, Сәғүд Ғәрәбстанында хаж ваҡытында, һайлаусыларҙың айырым төркөмдәре өсөн алдан тауыш биреү үткәрергә рөхсәт итте, тип хәбәр итә ТАСС.
18 сентябрҙә Дәүләт Думаһына һайлау ҡатнаш система буйынса уҙғарыла: 225 депутат — партия исемлеге, 225-е бер мандатлы округтар буйынса һайлана. Башҡортостанда Дәүләт Думаһы депутаттарын һайлауға алты бер мандатлы округтар буйынса 50 кандидат теркәлгән. Бер урынға 8-9 кеше дәғүә итә.


text:
Рөстәм Хәмитов: «Төбәк башлыҡтарының бурысы - предприятиеларҙың үҙ-ара хеҙмәттәшлеге өсөн уңайлы шарттар булдырыу»
Сыуашстан Республикаһында Башҡортостан мәҙәниәте көндәрен асыу тантанаһынан һуң Башҡортостан Президенты Рөстәм Хәмитов һәм Сыуашстан Президенты Михаил Игнатьев төбәк-ара хеҙмәттәшлек темаһы буйынса журналистар менән аралашты.
— Административ власҡа ҡарағанда, бизнес әүҙемерәк, эшҡыуарҙар бер-береһен үҙҙәре таба, — тине Рөстәм Хәмитов. – Беҙҙең урыс – уларға ярҙам итеү. Чебоксарҙағы «Экра» предприятиеһы Башҡортостан менән әүҙем хеҙмәттәшлек итә, беҙҙең педприятиеларға ҡорамалдар поставкалай. Әммә күләмдәрҙе арттырырға теләр инек. Алдағы көндәрҙә Башҡортостан электр селтәре компанияһының генераль директоры Андрей Макаров менән осрашып, Сыуашстан Республикаһынан ебәрелгән продукция күләмдәрен арттырыу тураһында һөйләшәсәкбеҙ.
— Беҙҙең бурыс – уңайлы шарттар булдырып, ике төбәктең бизнес-берләшмәләре үҫешенә импульс биреү, — тине Сыуашстан башлығы Михаил Игнатьев. – Беҙҙең республикалар араһындағы мөнәсәбәттәр менән ҡәнәғәтмен.
Төбәк башлыҡтары билдәләүенсә, туғандаш халыҡтарҙың хазинаһын һаҡлап ҡалыу бындай визиттарҙың төп маҡсаты булып тора.
Мәҙәниәт өлкәһендә хеҙмәттәшлек итеү тураһында һүҙ йөрөтөп, Михаил Игнатьев, «дөйөм кешелек һәм ғаилә ҡиммәттәрен, ижад кешеләренең оҫталыҡтарын файҙаланып, халыҡ традицияларын йәш быуынға тапшырыу юлдарын эҙләйбеҙ», тип билдәләне.
Башҡортостандың презентацияһы темаһына ҡағылып, Рөстәм Хәмитов уны яңыртыу кәрәклеге хаҡында әйтте. Шул уҡ ваҡытта быны тарихҡа һәм традицияларға таянып башҡарырға кәрәк. Сыуашстанда, мәҫәлән, Башҡортостан бихисап электрон материалдарын тәҡдим итә. Республиканың сираттағы ҙур презентацияһы 1 октябрҙә ЮНЕСКО-ның Париждағы штаб-фатирында үтә.
— Һәр төбәктең үҙенә генә хас үҙенсәлектәре бар һәм һәр аралашыуҙан файҙа алырға мөмкин, — тине Михаил Игнатьев. – Мәҫәлән, Башҡортостанда булған саҡта, ер эшкәртеү өлкәһендәге алдынғы технологияларға, иҡтисадтың һәм предприятиеларҙың үҫеш тиҙлегенә айырыуса иғтибар иттем.


text:
Фото:
«Башҡортостан» киностудияһына нигеҙ һалыусының тыуған төйәгендә башҡорт фильмдары күрһәтелде
Фото:
ӨФӨ, 2015 йыл, 8 сентябрь. /«Башинформ» мәғлүмәт агентлығы, Ләйлә Аралбаева/.
Ырымбур тамашасыһы башҡорт киноһын ҡараны. Кино гастролдәре Ырымбур өлкәһендә, «Башҡортостан» киностудияһына нигеҙ һалыусы Әмир Абдразаҡовтың тыуған төйәгендә ойошторолдо. Александровский районының Ҡәйепҡол һәм Иҫәнгилде ауылдарында, Красногвардейский районының Үрге Ильяс һәм Юлдаш ауылдарында «Башҡортостан» киностудияһының фильмдары күрһәтелде.
«Геройҙары уның туған телендә һөйләшкән, ваҡиғалар уның тыуған ерендә барған һәм туған мәҙәниәте традициялары менән һуғарылған фильм ҡарау һәр башҡорт өсөн ҙур бәхет. Башҡортостандан ситтә йәшәгән башҡорттар өсөн был икеләтә шатлыҡҡа әүерелә», — тип билдәләне «Карауанһарай» Ырымбур өлкәһе башҡорттары ҡоролтайының башҡарма комитеты ағзаһы Миңнулла Ғәбитов.
Тәүге кинотаҫма башҡорт яҙыусыһы Сәғит Агиштың тыуған ауылы Иҫәнгилделә күрһәтелде һәм анимация фильмдарынан башланды. Режиссер Айгөл Байрамғолованың «Урал менән Шүлгәндең мажаралары», Рим Шәрәфетдиновтың «Алдар менән һоро бүре», «Урал тауҙары һәм Ай нисек барлыҡҡа килгән» йәнһүрәттәре балаларға ғына түгел, өлкәндәргә лә оҡшаны. Һуңынан тамашасылар Әмир Абдразаҡовтың Ырымбур өлкәһендә тыуып үҫкән Башҡортостандың халыҡ шағиры Рауил Бикбаев тураһында «Илемдә илемде һағынам» һәм Вилүрә Иҫәндәүләтованың ярты быуаттан ашыу тыуған ауылында яңғыҙ йәшәгән ғәҙәти булмаған кеше хаҡында «Мөрйәләрҙән төтөн сыға әле...» исемле документаль фильмдарын ҡараны.
Ырымбур өлкәһендә шулай уҡ Айнур Асҡаровтың «Еңмеш» һәм «Әсә» фильмдары ла күрһәтелде.
Әмир Абдразаҡовтың тыуған төйәге Александровский районының Ҡәйепҡол ауылы һәм Красногвардейский районының Үрге Ильяс һәм Юлдаш ауылдары халҡы өсөн дә шундай уҡ программа әҙерләнгәйне. Фильмдарҙы ҡарағандан һуң һәр ауылда тамашасылар режиссерҙар менән аралашты, һорауҙар бирҙе, уларҙың ижади пландары менән ҡыҙыҡһынды. Режиссер Вилүрә Иҫәндәүләтованан кинотаҫма геройы хаҡында һораштылар. Режисссер-аниматор Айгөл Байрамғолова үҙенең геройҙары һәм пластилин анимацияһы техникаһының нескәлектәре тураһында һөйләне.
«Рәсәй башҡорттары» программаһы сиктәрендә Рәсәй төбәктәрендә кино гастролдәрен ойоштороу «Башҡортостан» киностудияһының изге йолаһына әүерелде. Фильмдарҙы Мәскәү, Силәбе, Магнитогорск, Ҡурған, Төмән, Екатеринбург, Ҡазан, Пермь тамашасылары ихлас ҡабул итте.


text:
Рөстәм Хәмитов: «Алдағы йылдарҙа «Башнефть» тағы ла яҡшыраҡ эшләйәсәк, дивидендтар ҙа күберәк буласаҡ» Фото: Олег Яровиков
Рөстәм Хәмитов: «Алдағы йылдарҙа «Башнефть» тағы ла яҡшыраҡ эшләйәсәк, дивидендтар ҙа күберәк буласаҡ»
Рөстәм Хәмитов: «Алдағы йылдарҙа «Башнефть» тағы ла яҡшыраҡ эшләйәсәк, дивидендтар ҙа күберәк буласаҡ» Фото: Олег Яровиков
ӨФӨ, 2016 йыл, 18 август. /«Башинформ» мәғлүмәт агентлығы/.
Башҡортостан Башлығы Рөстәм Хәмитов «Башинформ» агентлығына интервьюһында федераль властарҙың «Башнефть» нефть компанияһының федераль пакетын хосусилаштырыу ваҡытын кисектереү тураһындағы ҡарарына аңлатма бирҙе.
— Рөстәм Зәки улы, ил Президенты Владимир Путиндың һәм Премьер-министр Дмитрий Медведевтың «Башнефть» компанияһын хосусилаштырыуҙы кисектереү тураһындағы ҡарары күптәр өсөн көтөлмәгән хәл булды. Һеҙ быны нисек баһалайһығыҙ?
— Беҙ «Башнефть» компанияһы акцияларының федераль пакетын хосусилаштырыуға бәйле күп кенә мәсьәләләрҙе тикшереүҙә ҡатнаштыҡ. Шуға күрә минең өсөн көтөлгән хәл булды был.
Мин ошо ҡарарҙы хуплайым, сөнки «Башнефть» компанияһын республика мәнфәғәттәрен иҫәпкә алмайынса һатырға ярамағанлығын баштан уҡ аңлай инек. Һуңғы айҙарҙа Хөкүмәт ағзалары менән һөйләшеүҙәрҙә, осрашыуҙарҙа ошо фекерҙе яҡланыҡ.
— Рөстәм Зәки улы, күп эксперттар билдәләүенсә, кисектереүгә һеҙҙең ил Президенты Владимир Путинға мөрәжәғәтегеҙ сәбәпсе булған. Һеҙ ҡасан уға мөрәжәғәт иткәйнегеҙ?
— Владимир Владимирович менән осрашҡан саҡта үҙемдең фекеремде еткерҙем, тәҡдимебеҙҙе раҫлаған тейешле документтар әҙерләнем.
Иғтибарҙы тәү сиратта «Башнефть» компанияһының Башҡортостан өсөн система булдырыусы компания булыуына йүнәлттек. Ул республика ҡаҙнаһына яҡынса 35 миллиард һум һалым һәм һалым булмаған килем килтерә. Шуға күрә хосусилаштырыу буйынса эш ентекле алып барылырға тейеш.
Икенсе. Республика халҡы «Башнефть» акцияларын дәүләт милкенә тапшырыуҙы хуплап ҡабул итте. Әлбиттә, был осраҡта Башҡортостанда йәшәүселәрҙең дә мәнфәғәттәрен иҫәпкә алмау мөмкин түгел ине.
Өсөнсө. Беҙ «Башнефть» компанияһының нефть химияһы, химия йүнәлештәре буйынса стратегик үҫеш программаһы әҙерләүе хаҡында һөйләнек. Әгәр ошо проекттар тормошҡа ашырылһа, ике-өс йылдан компанияның хаҡы артыр ине.
— Рөстәм Зәки улы, дивиденд сәйәсәтенә килгәндә, быйыл сумма күберәк буласаҡ, тип хәбәр иткәйнеләр. Был аҡсалар ҡасан республика бюджетына күсә һәм ниндәй маҡсатҡа йүнәлтелә?
— 17 августа республика ҡаҙнаһына 7 миллиард 250 миллион һум аҡса инә. «Башнефть» дивидендтары мөһим объекттар – мәктәптәр, дауаханалар, балалар баҡсалары төҙөү өсөн тотонола. Алдағы йылдарҙа «Башнефть» тағы ла яҡшыраҡ эшләр һәм дивидендтар ҙа күберәк булыр, тип ышанам.
Өҫтәүенә, алда беҙҙе ҙур саралар көтә. 2019 йылда – Башҡортостандың 100 йыллығы, Бөтә донъя балалар уйындары. 2020 йылда Фольклориаданы ҡабул итәбеҙ. Әле 2021 йылда Өфөлә Бөтә донъя умартасылар форумын үткәреү хоҡуғын алыуға әҙерлек бара.


text:
Нефтекама автозаводы үҙенең хеҙмәткәрҙәренең балаларын бүләктәр һәм путевкалар менән ҡыуандырҙы
Нефтекама автозаводы үҙенең хеҙмәткәрҙәренең балалары өсөн биш мең Яңы йыл бүләге һатып алған. Бындай татлы бүләктәр матур байрам алдынан балаларҙың да, уларҙың ата-әсәләренең дә кәйефен күтәргән.
«НЕФАЗ» асыҡ акционерҙар йәмғиәте коллективы татлы бүләктәрҙе шулай уҡ Нефтекаманың 1-се мәктәп-интернатында тәрбиәләнеүсе 189 балаға ла тапшырған, унда етемдәр һәм әҙ тәьмин ителгән ғаиләләрҙән балалар уҡый.
Предприятиеның матбуғат хеҙмәте етәксеһе Вера Харисова хәбәр итеүенсә, 24 һәм 25 декабрҙә завод профкомы Ижади үҫеш үҙәгендә балалар өсөн Яңы йыл кисәләрен ойошторған. Сараларҙа НЕФАЗ хеҙмәткәрҙәренең меңгә яҡын балаһы ҡатнашҡан.
Ә ҡырҡ бала 25 декабрҙә Өфөгә «Салют» шифаханаһына юлланған. Яңы йылды улар республиканың баш ҡалаһында тиҫтерҙәре менән ҡаршы аласаҡ. Шифаханаға путевкалар уларҙың ата-әсәләренә бушлай бирелгән. Балаларҙың күпселеге – күп балалы йәки тулы булмаған ғаиләләрҙән.


text:
Рөстәм Хәмитов Башҡортостан хөкүмәтен эштән алу тураһында указға ҡул ҡуйҙы
Был аҙым августа башланған республиканың башҡарма хакимият органдары системаһын реформалаштырыуҙың киләһе этабы булып тора. Уның төп маҡсаты – вәкәләттәрҙе ҡабатлауҙан арыныу һәм хөкүмәт менән Башҡортостан президенты Хакимиәте структуралары араһында яуаплылыҡты аныҡ бүлеү.
Республиканың башҡарма власть органдары структураһына ҡайһы бер үҙгәрештәр индереләсәк. Хөкүмәт структураһы һәм составы алдағы көндәрҙә иғлан ителәсәк.
Хөкүмәт аппараты менән президент хакимиәте берләштереләсәк. Күрелгән саралар һөҙөмтәһендә аппарат хеҙмәткәрҙәре һаны ҡыҫҡартыласаҡ.
Республика ҡануниәтенә тейешле үҙгәрештәр индереләсәк, тип хәбәр иттеләр Башҡортостан президентының матбуғат хеҙмәтенән.


text:
Яңы скважиналар иҫәбе буйынса "Башнефть" - Рәсәйҙә өсөнсө
"Росбизнесконсалтинг" компанияһы Рәсәй нефть эшкәртеү предприятиеларының 2008 йылда яңы скважиналар индереү буйынса рейтингын иғлан итте. Был күрһәткес нефть компанияһының киләсәккә үҫеш перспективалары тураһында фекер йөрөтөргә мөмкинлек биреүе менән мөһим.
Исемлектә беренсе урынды "Лукойл" нефть компанияһы биләй. Был абруйлы рейтингыла етенсе урында Башҡортостандың иң ҙур предприятиеларының береһе — "Башнефть" Акционерҙар нефть компанияһы. Былтыр ул 246 яңы скважинаны файҙаланыуға индергән. Был 2007 йылда индерелгәнгә ҡарағанда 75 скважинаға күберәк.


text:
Фото:
Республика башлығы «Башҡортостан – Рәсәйҙең баллы төбәге» фестивалендә булды
Фото:
Башҡортостан Президенты Рөстәм Хәмитов 25 һәм 26 августа Өфөнөң «Аҡбуҙат» ипподромы алдындағы асыҡ майҙанда үткән «Башҡортостан – Рәсәйҙең баллы төбәге» фестивалендә булды. Республика Президенты Башҡортостандың төрлө райондарынан килгән умартасылар менән аралашты, XII Республика умартасылар конкурсы һәм VI «Йәш умартасы» республика конкурсы барышын күҙәтте.
Рөстәм Хәмитов фестиваль сиктәрендә үткән «Баллы Башҡортостан» йәрминкәһен ҡараны. Бында балдан тыш, башҡа төрлө умартасылыҡ продукттары тәҡдим ителде. Бал фестиваленә республиканың аш-һыу оҫталары 200 килограмм ауырлыҡтағы ҙур сәк-сәк әҙерләгән.
– Бындай саралар республикаға кәрәк. Башҡортостан балының республиканың һәр ғаиләһендә, шулай уҡ илдең башҡа төбәктәрендә лә мул булыуын теләр инем. Шуға күрә бал етештереүҙе арттырырға кәрәк. Оҙаҡламай 20-30 йыл элек булған күрһәткестәргә ирешербеҙ, тип уйлайым. Ул ваҡытта республиканың умартасылык тармағында 700-800 мең умарта иҫәпләнгән. Хәҙер был күрһәткес яҡынса ике тапҡырға кәмерәк, — тип билдәләне Башҡортостан Президенты.


text:
Просмотров: 506
Название mp3: Атай йорто
Исполнитель: Вильдан Файзуллин
Добавлено: 2016-12-13
Длительность: 04:17
Ҡоштар кеуек ояһына ҡайтайыҡ атай йортона,
Йылы әсәй ҡарашына, ауылдаштар араһына
Атай йорто, атай йорто беҙ бәүелгән наҙлы бишек,
Беҙ бәүелгән наҙлы бишек,
Таралһаҡ та төрлө яҡҡа, таралһаҡ та төрлө яҡҡа асыҡ әле бында ишек
Ишек алдарында сирәм, баласағым шунда күрәм,
Һыу буйҙарындағы талдар шундай күркәм, шундай күркәм
Атай йорто, атай йорто беҙ бәүелгән наҙлы бишек,
Беҙ бәүелгән наҙлы бишек,
Таралһаҡ та төрлө яҡҡа, таралһаҡ та төрлө яҡҡа асыҡ әле бында ишек.
Атай йорто беҙгә кәрәк, ул һәр ваҡыт беҙгә терәк,
Мең хәсрәттәр елгә оса, йортҡа ҡайтып сәйҙәр эсһәк
Атай йорто, атай йорто беҙ бәүелгән наҙлы бишек,
Беҙ бәүелгән наҙлы бишек,
Таралһаҡ та төрлө яҡҡа, таралһаҡ та төрлө яҡҡа асыҡ әле бында ишек.


text:
ЮНЕСКО эштәре буйынса комитет делегацияһы «Балтик буйы диалогы – Салауат Юлаев эҙҙәре буйлап» акцияһында ҡатнаша
Дүшәмбе, 13 декабрҙә, Башҡортостан Республикаһының ЮНЕСКО эштәре буйынса комитеты делегацияһы «Балтик буйы диалогы – Салауат Юлаев эҙҙәре буйлап» халыҡ-ара акцияһында ҡатнашыу өсөн Балтик буйына юлланды. Ул Халыҡ-ара диалог һәм донъя халыҡтары мәҙәниәттәрен яҡынайтыу йылы сиктәрендә үтә.
Делегация составында – БР-ҙың ЮНЕСКО эштәре буйынса комитеты, Бөтә донъя башҡорттары ҡоролтайы Башҡарма комитеты, ижади интеллигенция вәкилдәре, мәктәптәр һәм юғары уҡыу йорттары уҡытыусылары.
Эстонияла, Латвияла һәм Литвала Башҡортостан делегацияһының Балтик буйы илдәренең ЮНЕСКО милли комиссиялары вәкилдәре, Палдиски ҡалаһы етәкселеге, республикабыҙҙан был илдәрҙә йәшәүселәр менән осрашыуҙары планлаштырылған. Бынан тыш, делегация Салауат Юлаев исеме менән бәйле иҫәтелекле урындарға барасаҡ.
Был саралар сиктәрендә сит илдәрҙән коллегалдар менән мәҙәниәт, фән, мәғариф, йәштәр менән алмашыу һәм туризм, шулай уҡ донъя халыҡтарының мәҙәни һәм тәбиғи мираҫын һаҡлау өлкәһендә хеҙмәттәшлек мәсьәләләрен тикшереү планлаштырыла.
Балтик буйы илдәренең һәр береһендә Башҡортостан Республикаһы тураһында фотокүргәҙмә һәм артистар ҡатнашлығында концерт ойоштороласаҡ.
Был проект Рәсәй Федерацияһының ЮНЕСКО эштәре буйынса комиссияһы һәм Балтик буйы илдәренең ЮНЕСКО эштәре буйынса милли комиссиялары ярҙамында ғәмәлгә ашырыла.


text:
Башҡорт дәүләт университеты абитуриенттарына 11 балл өҫтәләсәк Фото: Олег Яровиков
Башҡорт дәүләт университеты абитуриенттарына 11 балл өҫтәләсәк
Башҡорт дәүләт университеты абитуриенттарына 11 балл өҫтәләсәк Фото: Олег Яровиков
ӨФӨ, 2015 йыл, 16 ғинуар. /«Башинформ» мәғлүмәт агентлығы, Эльмира Сабирова/.
2015 йылда Башҡорт дәүләт университетында абитуриенттар өсөн өҫтәмә балдар системаһы индерелә. Шәхси ҡаҙаныштар өсөн Берҙәм дәүләт имтиханы һөҙөмтәләренә 11-гә яҡын балл өҫтәләсәк, тип хәбәр иттеләр уҡыу йортоноң матбуғат хеҙмәтенән.
Башҡорт дәүләт университетына уҡырға инеүселәр тик яҡшы билдәләре булған аттестат өсөн өс, ГТО (хеҙмәткә һәм оборонаға әҙер) билдәһе өсөн ике, йомғаҡлау иншаһына бер балл аласаҡ. Бынан тыш, Башҡорт дәүләт университетында йәки уҡыу йорто ярҙамында үткәрелгән олимпиадаларҙа еңеү яулаған йәки ҡатнашҡан өсөн дә балдар өҫтәләсәк. Ҡатнашыусыға — бер, призерға — ике, еңеүсегә — биш балл.


text:
Ике айҙа республикала автомобилдәрҙе утилләштереүгә 4000 танытма бирелде
Сафтан сыҡҡан һәм утилләштереүгә тапшырылған автомобилдәр урынына яңы автотранспорт саралары һатып алыуҙы стимуллаштырыу буйынса дәүләт эксперимент программаһын тормошҡа ашырыуҙың тәүге ике айында Башҡортостан Республикаһы территорияһында 4000 танытма теркәлде. Был турала БР Сәнәғәт, инвестиция һәм инновация министрлығы хәбәр итә. Тотош Рәсәй буйынса 55 000 танытма теркәлгән, 15 688 автомобиль һатылған.
Башҡортостан дилерҙары тарафынан быйыл апрелдә Рәсәй Сәнәғәт һәм сауҙа министрлығына 16,45 миллион һум күләмендә субсидия алыу өсөн һатылған автомобилдәр буйынса отчеттар ебәрелде. Республика утилләштереүселәре эксперимент башланғандан алып 3200-ҙән ашыу иҫке автомобилде утилләштереүгә ҡабул итте.


text:
Владимир Бортко Салауат Юлаев хаҡында фильм төшөрөү теләген белдерҙе
Билдәле кинорежиссер КПРФ лидеры Геннадий Зюганов делегацияһы составында Өфөгә килде. Башҡорт халҡының батыры тураһында фильм 1940 йылдарҙа режиссер Яков Протазанов тарафынан төшөрөлә, 1941 йылдың 21 февралендә экранға сыға. Шул осорҙан алып, бөгөнгә тиклем Салауат Юлаевтың тормошон һүрәтләгән фильмды төшөрөргә батырсылыҡ итеүсе табылманы. Уны яңынан экрандарға сығарыу республиканың мәҙәни тормошонда ҙур ваҡиға буласаҡ. Тамашасылар Владимир Бортконы ,,Эт йөрәге", ,,Ватыҡ фонарҙар урамы", ,,Мастер һәм Маргарита" кеүек фильмдары аша яҡшы белә.


text:
Тышҡы яҡтыртыу системаларын модернизациялау электр энергияһын ҡулланыуҙы ике тапҡырға кәметергә мөмкинлек бирәсәк
Башҡортостанда 2010 йылда урамдарҙы яҡтыртыуға сәғәтенә 105,1 млн кВт күләмендә электр энергияһы ҡулланылған. Яҡтыртҡыстарҙы энергияны һаҡсыл файҙаланғандарына алмаштырыу электр энергияһын ҡулланыуҙы сәғәтенә 45,4 млн киловатҡа кәметергә мөмкинлек бирәсәк, тип хәбәр иттеләр БР Торлаҡ-коммуналь хужалыҡ министрлығынан. Был энергияны ике тапҡырға кәмерәк ҡулланыуға килтерәсәк.
Яҡтыртҡыстарҙы алмаштырыу — 2011 – 2015 йылдарға «Башҡортостан Республикаһы тораҡ пункттарының тышҡы яҡтыртыу системаларын модернизациялау» республика айырым маҡсатлы программаһында ҡаралған сараларҙың береһе.
Быйыл программаны 190,4 млн һум күләмендә финанслау планлаштырылған. Программала республиканың 7 ҡала округы һәм 39 муниципаль районы ҡатнаша.
Яҡтыртыу системаларын реконструкциялау һәм модернизациялау барышында заманса технологиялар һәм материалдар файҙаланыла. Белгестәр оҙайлы ваҡыт хеҙмәт итәсәк юғары һөҙөмтәле яҡтыртыу ҡорамалдары ҡуя, тышҡы яҡтыртыу саралары менән идара итеүсе автоматлаштырылған системалар индерә.


text:
Яңауыл районында гемодиализ үҙәген астылар
ӨФӨ, 2014 йыл, 10 ноябрь. /«Башинформ» мәғлүмәт агентлығы, Эльмира Сабирова/.
Яңауыл районынан хроник бөйөр етешмәүсәнлеге менән яфаланған пациенттарға хәҙер йәшәү өсөн мөһим булған гемодиализ процедураһын уҙғарыу өсөн аҙнаһына өс тапҡыр тиҫтәләгән саҡрым араны үтергә кәрәкмәй. Яңауыл Үҙәк район дауаханаһында заманса ҡорамалдар менән йыһазландырылған гемодиализ үҙәге асылды.
БР Һаулыҡ һаҡлау министрлығының матбуғат хеҙмәтенән хәбәр итеүҙәренсә, бында алты аппарат ҡуйылған. Һаулыҡты тотоу өсөн кәрәкле процедураны тәүлегенә 30 пациентҡа тиклем эшләү мөмкин буласаҡ.
Медицина үҙәге персонал менән тулыһынса комплектланған, белгестәр Ғ.Ғ.Ҡыуатов исемендәге Республика клиник дауаханаһында уҡыу үткән.
Яңауылда Гемодиализ үҙәге эшләй башлағандан алып шулай уҡ Ҡалтасы һәм Тәтешле райондары ауырыуҙарының да тормошо еңәләйәсәк.


text:
Милли йәштәр театры Ҡабарҙы-Балҡар Республикаһына гастролдәргә сыға
БР Милли йәштәр театрының башҡорт труппаһы сираттағы ижад миҙгеле алдынан Ҡабарҙы-Балҡар Республикаһына гастролдәргә сығасаҡ, тип хәбәр иттеләр БР Мәҙәниәт министрлығының матбуғат хеҙмәтенән. Тур 23-27 сентябрҙә үтә һәм республиканың биш ҡалаһын үҙ эсенә ала. Милли йәштәр театры үткән ижад миҙгеленең ике премьераһын — Флорид Бүләков пьесаһы буйынса «Ҡарт кейәүҙәр, йәки Шомбай ҡоҙа» комедяһын һәм Джанни Родариҙың әкиәте буйынса «Чиполлино» музыкаль спектаклен тәҡдим итәсәк.
Үткән йылда Ҡабарҙы-Балҡар Республикаһына Анатолий Приставкин повесы буйынса «Ночевала тучка золотая» спектакле менән театрҙың рус труппаһы гастролдәр менән барып ҡайтҡайны. Тамашасылар һәм профессионалдар араһында киң танылыу алған спектаклде рус труппаһының баш режиссеры, Ҡабарҙы-Балҡар Республикаһында тыуып үҫкән Мөсәлим Күлбаев сәхнәләштерҙе.


text:
Башҡортостан делегацияһы Санкт-Петербург һабантуйында ҡатнашасаҡ Фото: Олег Яровиков
Башҡортостан делегацияһы Санкт-Петербург һабантуйында ҡатнашасаҡ
Башҡортостан делегацияһы Санкт-Петербург һабантуйында ҡатнашасаҡ Фото: Олег Яровиков
ӨФӨ, 2015 йыл, 9 июнь. /«Башинформ» мәғлүмәт агентлығы, Ләйлә Аралбаева/.
Шәмбе, 13 июндә, Ленинград өлкәһенең Сярьги ауылында һабантуй уҙғарыла. Унда Санкт-Петербург һәм Ленинград өлкәһе губернаторҙары, Башҡортостандан һәм Татарстандан килгән рәсми делегациялар ҡатнаша.
Һабан байрамына йыйылыусылар өсөн башҡорт һәм татар этнофольклор ауылдары ҡорола. Байрам программаһында төрлө спорт ярыштары һәм милли конкурстар ҡаралған. Билбау көрәше һабантуйҙың иң сағыу ваҡиғаһына әүереләсәк. Милли аш-һыуҙан ауыҙ итергә, йәрминкәләрҙә сувенирҙар һәм биҙәү-ҡулланма сәнғәте әйберҙәрен һатып алырға мөмкин буласаҡ. Кескәйҙәр өсөн конкурстар һәм уйындар ойошторола.
Өс сәхнәлә Санкт-Петербург, Ленинград өлкәһе, Башҡортостан һәм Татарстан коллективтары сығыш яһаясаҡ. Быйыл Санкт-Петербургта уҙғарылған һабантуйға Өфө артистарының йыйылма командаһы һәм Мостай Кәрим исемендәге Милли йәштәр театры актерҙары бара. Йыл һайын ошо байрамға 100 мең самаһы кеше йыйыла. Санкт-Петербургта тәүге ҡала һабантуйы 1913 йылда Йосопов паркында үткәрелгән. 1932 йылдан башлап Бөйөк Ватан һуғышына тиклем даими байрам булараҡ ойошторолған. Тәүҙәрәк ул Выборг Мәҙәниәт һарайы биләмәһендә, һуңынан Шапки ҡасабаһында уҙғарылған.


text:
Ольга Голодец эш сәфәре менән Башҡортостанға килде Фото: Хәлит Сафин
Ольга Голодец эш сәфәре менән Башҡортостанға килде
Ольга Голодец эш сәфәре менән Башҡортостанға килде Фото: Хәлит Сафин
ӨФӨ, 2014 йыл, 31 октябрь. /«Башинформ» мәғлүмәт агентлығы, Эльмира Сабирова/.
Ил Хөкүмәтендә социаль мәсьәләләргә яуаплы булған, вице-премьер Ольга Голодец эш сәфәре менән Өфөгә килде. Аэропортта уны Башҡортостан Президенты Рөстәм Хәмитов ҡаршы алды.
Үҙенең сәфәре сиктәрендә Ольга Голодец «Әсә һәм бала» клиникалар селтәренең перинаталь үҙәген асыуҙа ҡатнашасаҡ. Яңы клиникала бала табыу йорто, хирургия, консультация-диагностика һәм балалар һаулығы үҙәктәре урынлашҡан. Бында иң заманса алымдар, шул иҫәптән «ЭКО» файҙаланыласаҡ.
Шулай уҡ вице-премьер баш ҡаланың бер нисә белем биреү, медицина һәм мәҙәниәт учреждениеһында: 39-сы гимназияла, Республика клиник дауаханаһының акушер-гинекология корпусында, Нестерев исемендәге Башҡорт художество музейының яңы бинаһында, 78-се балалар баҡсаһында буласаҡ.


text:
Фото:
Башҡортостан етәкселеге сәйәси партиялар менән диалог өсөн асыҡ
Фото:
25 августа дүрт сәйәси партия лидерҙары менән осрашыуҙа Башҡортостан башлығы Рөстәм Хәмитов республикала эшләп килеүсе төрлө сәйәси көстәр менән конструктив диалогка әҙерлеген күрһәтте. Президент менән осрашыуҙа “Берҙәм Рәсәй”ҙең төбәк Сәйәси советы секретары, Дәүләт Йыйылышы-Ҡоролтай рәйесе Константин Толкачев, КПРФ-тың Башҡортостан республика комитетының беренсе секретары Рифғәт Гарданов, ЛДПР-ҙың Башҡортостан төбәк бүлексәһе координаторы Евгений Былин, “Ғәҙел Рәсәй”ҙең төбәк бүлексәһе етәксеһе Константин Шаһиморатов ҡатнашты.
Осрашыу барышында дәүләт власы органдары менән сәйәси партиялар араһындағы мөнәсәбәттәр, республикала сәйәси климаттың үҙгәреүе, коррупция һәм түрәләрҙең вәкәләттәрен арттырыуы менән көрәш, шулай уҡ ҡайһы бер партияларҙы бөгөн борсоған мәсьәләләр тикшерелде. Шуларҙың береһе – киң мәғлүмәт сараларында сәйәси көстәрҙең эшмәкәрлеген яҡтыртыу.
— Ҡыҙғанысҡа ҡаршы, әлегә тиклем беҙ киң мәғлүмәт сараларының беҙҙең эшмәкәрлекте һайлап ҡына яҡтыртыуын күҙәтә инек, — тине Евгений Былин. – Республика киң мәғлүмәт сараларында беҙҙең эшмәкәрлек йә бөтөнләй күренмәне, йә өҫтән-мөҫтән генә яҡтыртылды. Беҙҙең төп эшебеҙ иһә – митингылар, пикеттар – ситтә ҡала ине. Хәҙер хәл яҡшы яҡҡа үҙгәрер, киң мәғлүмәт саралары беҙгә йөҙ менән боролор, тип ышанабыҙ.
Рифғәт Гарданов Рөстәм Хәмитов менән осрашыуҙа республика мәктәптәрендәге белем биреү программаһында төбәк компоненты мәсьәләһен күтәрҙе. Уның фекеренсә, ул дөйөм Рәсәй нормаларына тап килергә, йәғни бөгөнгө кеүек 30 түгел, ә биш процент тәшкил итергә тейеш.
— Беҙгә шулай уҡ урындағы үҙидара органдарының Президенттың ҡәтғи күҙәтеүе аҫтына алыныуын ишетеү күңелле булды, — тине Евгений Былин. – Республиканың ҡайһы бер район башлыҡтары һуңғы йылдарҙа ыңғай эштәр башҡарманы, һәм республиканың яңы Хөкүмәтенә уларҙың хаталарын төҙәтеү өҫтөндә эшләйһе бар әле. Беҙ иһә урындағы үҙидараның сәйәси партиялар менән диалог өсөн тағы ла асығыраҡ буласағына ышанабыҙ.
Осрашыуҙа шулай уҡ һайлау алды эше һәм сәйәси партияларҙы эш биналары менән тәьмин итеү мәсьәләләре тикшерелде, элек был биналар түләүһеҙ бирелһә, хәҙер партиялар уларҙы ҡуртымға алырға мәжбүр.
Рөстәм Хәмитов барлыҡ мәсьәләләрҙе лә ыңғай хәл итеү юлы табыласағына ышаныс белдерҙе. Сөнки партиялар вәкилдәре менән бындай осрашыуҙарҙы республика башлығы кварталға бер тапҡыр, кәрәк булғанда тағы ла йышыраҡ үткәрергә ниәтләй.


text:
Яҙыусы һәм журналист Марсель Сәлимовҡа «Рәсәйҙең алтын ҡауырһыны» исеме бирелдеФото: Александр Воробьев
Яҙыусы һәм журналист Марсель Сәлимовҡа «Рәсәйҙең алтын ҡауырһыны» исеме бирелде
Яҙыусы һәм журналист Марсель Сәлимовҡа «Рәсәйҙең алтын ҡауырһыны» исеме бирелдеФото: Александр Воробьев
ӨФӨ, 2016 йыл, 2 февраль. /«Башинформ» мәғлүмәт агентлығы, Алик Шакиров, Галина Васильева/.
Мәскәүҙең Е.В.Колобов исемендәге «Яңы опера» театрында «Рәсәйҙең алтын ҡауырһыны» журналистарҙың юғары наградаһын тапшырыу тантанаһы үтте.
Быйыл «Алтын ҡауырһын»ға республикала тәүгеләрҙән булып башҡорт журналисы һәм яҙыусыһы Марсель Сәлимов эйә булды. Уның сатирик һәм юмористик әҫәрҙәре Рәсәйҙә генә түгел, сит илдә лә яҡшы билдәле. 30 йыл дауамында «Һәнәк» журналының баш мөхәррире булып эшләгән яҙыусы — бик күп ижади конкурстар еңеүсеһе, халыҡ-ара премиялар лауреаты. Әҙәбиәт йылында ул Өфөлә һәм Мәскәүҙә дүрт китап сығарҙы. Уның әҫәрҙәре төрлө телдәргә тәржемә ителгән һәм Рәсәй, сит ил баҫмаларында донъя күргән.
«Алтын ҡауырһын»ды яҡташыбыҙға танылған совет журналисы, хәҙер ЮНЕСКО-ның генераль директоры советнигы Генрих Юшкявичюс тапшырҙы һәм яҙыусының ижадына юғары баһа бирҙе. Уға яуап итеп Марсель Сәлимов «От смешного до великого» исемле китабын бүләк итте.


text:
Башҡортостан көрәшселәре Ҡазанда үткән Рәсәй беренселегендә лайыҡлы сығыш яһаны Фото: Бөтә донъя башҡорттары ҡоролтайының матбуғат хеҙмәте
Башҡортостан көрәшселәре Ҡазанда үткән Рәсәй беренселегендә лайыҡлы сығыш яһаны
Башҡортостан көрәшселәре Ҡазанда үткән Рәсәй беренселегендә лайыҡлы сығыш яһаны Фото: Бөтә донъя башҡорттары ҡоролтайының матбуғат хеҙмәте
ӨФӨ, 2016 йыл, 30 март. /«Башинформ» мәғлүмәт агентлығы, Арина Рәхимҡолова/.
Башҡортостан спортсылары Ҡазанда үткән көрәш буйынса Рәсәй беренселегендә уңышлы сығыш яһаны. Ярышта 1998-1999 һәм 2000-2001 йылғы егеттәр ҡатнашты.
Бөтә донъя башҡорттары ҡоролтайының матбуғат хеҙмәте хәбәр итеүенсә, 15-16 йәш категорияһында Башҡортостан спортсылары 16 команда араһында миҙалдар һаны буйынса рәсми булмаған команда зачетында икенсе урын алды. Көрәшселәребеҙ ике алтын, өс көмөш һәм ике бронза миҙал яуланы. Беренсе урында — Татарстан командаһы, өсөнсөлә — Ырымбур өлкәһе спортсылары. 17-18 йәш төркөмөндә республиканың йыйылма командаһы бер көмөш һәм биш бронза миҙалға лайыҡ булды.
Башҡортостандың көрәш һәм билбаулы көрәш буйынса федерацияһы рәйесе Вәкил Ильясов ошо спорт төрөн үҫтереүҙәге хеҙмәттәре өсөн алтын билдә менән бүләкләнде.


text:
Фото:
Кумертауҙа «Еңеү салюты» акцияһына йомғаҡ яһанылар
Фото:
Күмертау ҡалаһы халҡы «Еңеү салюты» акцияһы сиктәрендә ике миллион һумға яҡын аҡса йыйҙы.
Ҡала хакимиәтенең рәсми сайты хәбәр итеүенсә, ойоштороу комитеты ҡарары буйынса, Бөйөк Еңеүҙең 65 йыллығына арналған байрам сараларын ойоштороуға һәм үткәреүгә бер миллион алты йөҙ мең һумдан ашыу аҡса тотонолған.
Ойошмаларҙан, предприятиеларҙан һәм шәхси кешеләрҙән ирекле иғәнәләр иҫәбенә Бөйөк Ватан һуғышында ҡатнашыусыларға матди ярҙам күрһәтелгән, ветерандарҙың фатирҙарында ремонт эштәре үткәрелгән.
Бынан тыш, аҡсалата средстволар махсус тәғәйенләнеш менән ҡаланы биҙәүгә, флагтар, афишалар, листовкалар һатып алыуға, сәскә гирляндалары эшләүгә, фейерверк ойоштороуға йүнәлтелгән.
Аҡсаның ҡалған өлөшөн ҡаланың Хәрби һәм хеҙмәт даны монументын, Ира һәм Иҫке Урал тораҡ пункттарында обелискыларҙы ремонтлауға тотонорға планлаштырыла.


text:
Фото:
Өфөлә иҡтисади хеҙмәттәшлек буйынса Рәсәй-Италия эш төркөмөнөң ХХ ултырышына әҙерлек алып барыла
Фото:
Кисә, 24 апрелдә, Башҡортостан Республикаһы Хөкүмәте Йортонда Өфөлә 29 майҙан 1 июнгә тиклем үткәреләсәк сәнәғәт округтары һәм бәләкәй, урта бизнес өлкәһендәге хеҙмәттәшлек буйынса Рәсәй-Италия эш төркөмөнөң ХХ ултырышына әҙерлек һәм уны үткәреү буйынса ойоштороу комитетынын киңәйтелгән ултырышы үтте. Уны БР Хөкүмәте Премьер-министры урынбаҫары Салауат Сәғитов алып барҙы.
Ойоштороу комитеты ултырышында ҡатнашыу өсөн Башҡортостандың баш ҡалаһына Италияның Рәсәйҙәге Илселегенең һәм Рәсәйҙең Италиялағы Сауҙа вәкиллегенең вәкилдәре килде.
— Башҡортостанға 100-гә яҡын итальян эшҡыуарҙары килә. Өфөләге форум Италия бизнесмендары өсөн республика менән яҡындан танышыу мөмкинлеге бирәсәк. Был сара беҙҙең өсөн оло практик әһәмиәткә эйә. Беҙ тәүге тапҡыр Рәсәй төбәктәренең береһенә ошондай ҙур танышыу сәфәрен ойошторабыҙ, — тине Италияның Рәсәйҙәге Илселегенең беренсе сауҙа советнигы Леонардо Бенчини.
Башҡортостан эшҡыуарҙары ла был сараны ҙур ҡыҙыҡһыныу менән көтә. Бөгөнгө көндә республиканың 40 муниципаль берәмегенән 300-ҙән ашыу урта һәм бәләкәй бизнес вәкиле теркәлгән. Әлеге ваҡытта Башҡортостандан ҡатнашыусыларҙың анкеталары РФ Иҡтисади үҫеш министрлығына тапшырылған. Был анкеталар бөтә Италияға – уның һәр төрлө предприятиеларына, йәмәғәт эшҡыуарлыҡ берекмәләренә таратылған. Майҙа Өфөлә проект авторҙары менән осрашып, артабанғы хеҙмәттәшлек йүнәлештәре тураһында ентекләп һөйләшер өсөн, Италия бизнесмендары әле проекттарҙы өйрәнеп, үҙҙәре өсөн ҡыҙыҡлыларын һайлай.
Әйтергә кәрәк, Эш төркөмө ултырыштары нигеҙҙә ғәмәли характерҙа була һәм пленар ултырыштарҙан тыш, тематик түңәрәк өҫтәлдәр, ике яҡлы хеҙмәттәшлек мәсьәләләре буйынса Италия һәм Рәсәй эшҡыуарҙарының осрашыуҙарын күҙ уңында тота. Шуның арҡаһында теркәлгән эшҡыуарҙарҙың барыһы ла биш тематик секцияға (түңәрәк өҫтәлдәргә) бүленгән.
Эш төркөмөнөң ХХ ултырышы сиктәрендә энергия һаҡлау технологиялары, төҙөлөш һәм биҙәү материалдары өлкәһендәге яңы технологиялар, экотехнологиялар һәм материалдар, ағас эшкәртеү, мебель етештереү, дизайн һәм архитектура; медицина һәм фармацевтика өлкәһендәге яңы технологиялар, биотехнологиялар; аҙыҡ-түлек сәнәғәтендәге яңы технологиялар, ауыл хужалығы продукцияһын эшкәртеү һәм һаҡлау технологиялары, ҡаптарға төрөү, туңдырыу, логистика, ресторан бизнесы; машиналар эшләү, еңел автомобилдәр, запчастар һәм комплектлаусы изделиелар эшләү, самолеттар эшләү, быяла етештереү, текстиль сәнәғәте кеүек темалар буйынса түңәрәк өҫтәлдәр планлаштырылған.
Бынан тыш, Рәсәй һәм Италия эшҡыуарҙары араһында тура бәйләнеш булдырыу маҡсатында предприятиеларға танышыу сәфәре ойоштороласаҡ.
Италияның Иҡтисади үҫеш министрлығы вәкиле Мария Антанелли билдәләүенсә, Эш төркөмө ултырыштары йылына ике тапҡыр ойошторола: яҙғыһын – Рәсәйҙә, көҙөн – Италияла. Хөкүмәт-ара кимәлдә уҙғарылғанға күрә, улар иҡтисади миссия ғына булып ҡалмай.


text:
Көндәр тағы ла һыуыныуы көтөлә
17-18 ғинуарҙа Башҡортостанда тағы ла көслө һыуыҡтар көтөлә.
“Башгидромет” үҙәгенең баш синоптигы Анна Козаева хәбәр итеүенсә, көндәр бөгөн үк һыуыта башлай. Ә шәмбенән йәкшәмбегә ҡарата төндә термометр бағанаһы минус 28-33 градусҡа тиклем төшәсәк. Көн аяҙытҡанда һыуыҡтар 40-42 градусҡа тиклем көсәйәсәк.
Синоптиктар көслө ел вәғәҙә итмәй. Көньяҡ-көнбайыштан секундына өс-биш метр тиҙлектә ел иҫеүе көтөлә. “Башгидромет” мәғлүмәттәренә ҡарағанда, һыуыҡ һауа киләһе аҙна буйына торасаҡ. Һуңғы тапҡыр бындай көслө һыуыҡтар Башҡортостанда 2006 йылдың ғинуар уртаһында – февраль башында һәм 2002 йылдың декабрендә күҙәтелгәйне.
Ҡар ҡатламына килгәндә, ул республикала норманан артмай. Ғинуар айында яуған ҡарҙар ҡарһыҙ ноябрь һәм декабрҙе компенсацияланы.


text:
Өфөлә кадет корпустары һәм Суворов училищеларына ҡабул итеү имтихандары үтәсәк
Башҡортостан Республикаһы Йыйылма пунктында 9 — 12 июлдә кадет корпустары һәм Суворов училищеларына ҡабул итеү имтихандары үтә.
Башҡортостандың бәлиғ булмаған граждандарының ҡабул итеү имтихандарын республиканан ситкә сыҡмайынса тапшырыу һәм кадет корпустарына уҡырға инеү мөмкинлеге бар. Сөнки Екатеринбург Суворов училищеһының ҡабул итеү комиссияһы ошо арала Башҡортостандың баш ҡалаһында эшләйәсәк.
Күсмә комиссиялар менән Рәсәй Федерацияһы Оборона министрлығының кадет корпустарына һәм Суворов училищеларына уҡырға инеү имтихандары төбәктәрҙә икенсе йыл рәттән үткәрелә. Һынау тотоусыларға ни бары ике фән буйынса – рус теленән һәм математиканан белемдәрен күрһәтергә кәрәк буласаҡ.
БР Хәрби комиссариаты мәғлүмәте буйынса, бөгөнгә көнгә ҡарата кадет корпустарының һәм Суворов училищеларының 5-9 класына уҡырға инергә теләгән һәм был мәсьәләне ата-әсәһе менән хәл иткән 98 үҫмерҙән тейешле документтар тапшырылған. Ҡабул итеү комиссияһының Екатеринбург Суворов училищеһыныҡы булыуына ҡарамаҫтан, үҙҙәренең һайлауы буйынса йәштәр РФ Оборона министрлығының ошондай уҡ башҡа учреждениеларына ла уҡырға инә ала.


text:
Өфөлә буласаҡ эшҡыуарҙар өсөн “түңәрәк ҡор” ойошторола
30 октябрь баш ҡаланың Ҡала мәҙәниәт һарайында “Буласаҡ эшҡыуар” тип исемләнгән “түңәрәк ҡор” йыйыласаҡ. Унда “Йәштәр нисек бизнесҡа килә?”, “Нисек үҙ эшеңде асырға?” һәм башҡа мәсьәләләр ҡараласаҡ.
“Түңәрәк ҡорҙо” Өфө ҡалаһы ҡала округының Орджоникидзе районы хакимиәтенең мәҙәниәт бүлеге һәм “Рәсәй терәге” Бөтә Рәсәй кесе һәм урта эшҡыуарлыҡтың йәмәғәт ойошмаһының Башҡорт төбәк бүлексәһе ойоштора.
Сарала киләсәктә эшҡыуар булырға ниәтләнгән студенттар, бизнестың төрлө тармаҡтарынан йәш эшҡыуарҙар, йәмәғәт ойошмалары вәкилдәре ҡатнашасаҡ.
Буласаҡ эшҡыуарҙар бизнесмендарҙың нисек уңышҡа ирешеүҙәре тураһында бизнес-тарихтарын тыңлаясаҡ һәм үҙ һорауҙарын бирәсәк. Шулай уҡ был сарала “Буласаҡ эшҡыуар” йәштәр ойошмаһын булдырыу ҙа планлаштырыла.


text:
Сифат темаһына конкурс иғлан ителде
Республикала сираттағы тапҡыр сифат темаһын яҡтыртыусы журналистар араһында конкурс үткәрелә. Уны ойоштороусылар – БР Сәнәғәт һәм инновациия сәйәсәте министрлығы, БР Стандартлаштырыу, метрология һәм сертификациялау үҙәге, БР Элемтә һәм киң коммуникациялар үҙәге, Сифат проблемалары академияһының Башҡортостан төбәк бүлексәһе һәм Башҡортостан Журналистар союзы.
Конкурс 2008-2011 йылдарға «Башҡортостан Республикаһында тауарҙар һәм хеҙмәтләндереүҙәр сифаты һәм именлеге» программаһына ярашлы үткәрелә.
«Башинформ» агентлығы, республика, ҡала һәм район гәзиттәре хеҙмәткәрҙәре, шулай уҡ тележурналистар был конкурс еңеүселәре булды ла инде. Уларҙың сығыштары темалары иҡтисад һәм хеҙмәтләндереүҙәр өлкәһе, сифат менеджменты системаларын индереү, ҡулланыусылар баҙары менән бәйле булды.
Конкурста теләүселәрҙең барыһы ла ҡатнаша ала. Бының өсөн быйыл матбуғатта, радиола һәм телевидениела сифат темаһына сыҡҡан материалдарҙы 10 октябргә тиклем БР Стандартлаштырыу һәм метрология үҙәгенә, БР Элемтә һәм киң коммуникациялар үҙәгенә йәки БР Журналистар союзына ебәрергә кәрәк. Еңеүселәрҙе наградлау һәр ваҡыттағыса ноябрҙә — Европа сифат аҙналығы сиктәрендә үткәрелә.


text:
Мәскәүҙең «Коломенское» музей-ҡурсаулығында һабантуй уҙҙыФото: автор
Мәскәүҙең «Коломенское» музей-ҡурсаулығында һабантуй уҙҙы
Мәскәүҙең «Коломенское» музей-ҡурсаулығында һабантуй уҙҙыФото: автор
ӨФӨ, 2015 йыл, 20 июль. /«Башинформ» мәғлүмәт агентлығы, Гөлсәсәк Ханнанова/.
Мәскәүҙең «Коломенское» музей-ҡурсаулығында һабантуй уҙҙы. Яҡынса мәғлүмәттәр буйынса, унда 150 мең самаһы мәскәүҙәр һәм баш ҡала ҡунаҡтары ҡатнашҡан. Һабантуй ошо тарихи һәм күркәм паркта быйыл бишенсегә ойошторолдо. Милли байрамды Мәскәү Хөкүмәте, Башҡортостандың Рәсәй Президенты ҡарамағындағы тулы хоҡуҡлы вәкиллеге, Татарстан Республикаһының Рәсәйҙәге тулы хоҡуҡлы вәкиллеге, Мәскәү татарҙарының төбәк милли-мәҙәни автономияһы, «Башҡортостан яҡташлығы» төбәк йәмәғәтселек ойошмаһы ойошторҙо. Байрамға Баймаҡ һәм Хәйбулла райондары делегацияһы, шулай уҡ Өфө артистары — Фәйзи Ғәскәров исемендәге дәүләт халыҡ бейеүҙәре ансамбле, Башҡорт дәүләт филармонияһы, «Аҡ тирмә» башҡорт мәҙәни үҙәгенең һәүәҫкәр артистары килгәйне.
Мәскәү һабантуйын ойоштороу комитеты рәйесе Фәрит Фәрисов байрамды асып, Башҡортостан һәм Татарстан хөкүмәттәренә рәхмәт белдерҙе.
Был көндө теләгән һәр кем паркта рәхәтләнеп күңел асты, башҡорт һәм татар халҡының мәҙәниәте, фольклоры, тарихы һәм милли аш-һыуы менән танышты. Мәскәү йылғаһы буйында башҡорт һәм татар ауылдары ҡоролдо.
Билбау көрәше һабантуйҙың төп күрке булды. Ярыштар кискә хәтлем дауам итте һәм Башҡортостан спортсыһы, билбау көрәше буйынса күп тапҡыр донъя чемпионы Рөстәм Арыҫлановтың еңеүе менән тамамланды. Уға һабантуйҙың төп призы, Башҡортостан Башлығы Рөстәм Хәмитовтан бүләк — «Лада Гранта» автомобиле тапшырылды.
Һабантуй сәхнәһендә Рәсәй һынлы сәнғәт, һәйкәл ҡойоу һәм төҙөлөш академияһының скульптура кафедраһы мөдире Салауат Щербаковҡа Башҡортостан Республикаһының Почет грамотаһы тапшырылды. Уның эше һөҙөмтәһендә быйыл Мәскәүҙә башҡорт халҡының арҙаҡлы улы Зыя Нуриевҡа һәйкәл асылды. Башҡортостан Башлығы Рөстәм Хәмитовтың 160 мең һум күләмендәге гранты Мәскәү ҡалаһының «Заман» этно-проектына бирелде.


text:
Өфөлә Башҡортостандың иң яҡшы социаль хеҙмәткәрҙәре наградландыФото: Олег Яровиков
Өфөлә Башҡортостандың иң яҡшы социаль хеҙмәткәрҙәре наградланды
Өфөлә Башҡортостандың иң яҡшы социаль хеҙмәткәрҙәре наградландыФото: Олег Яровиков
М.Ғафури исемендәге Башҡорт дәүләт академия драма театрында Социаль хеҙмәткәрҙәр көнө алдынан «Социаль хеҙмәтләндереү учреждениеһының иң яҡшы хеҙмәткәре» республика конкурсында еңеүселәрҙе тәбрикләү тантанаһы үтте.
— Бөгөн социаль өлкәлә эшләгән 14 мең хеҙмәткәр үҙҙәренең һөнәри байрамын билдәләй, — тине вице-премьер Лилиә Ғүмәрова. – Һеҙҙең эшегеҙ бик мөһим – һеҙ кешеләргә ауыр хәлдән сығыу юлдарын табырға ярҙам итәһегеҙ. Ветерандарға айырыуса рәхмәт һүҙҙәрен еткерәм. Уларҙың хеҙмәте ярҙамында Башҡортостандың социаль өлкәһе Рәсәйҙә иң яҡшыларҙың береһе һанала.
— Айырым кешеләргә ярҙам итеп, беҙ дәүләт бурысын үтәйбеҙ – йәмғиәттә татыулыҡ һәм тыныслыҡ булдырабыҙ, — тип билдәләне төбәктең хеҙмәт һәм халыҡты социаль яҡлау министры Ленара Иванова. – Социаль яҡлау органдарында осраҡлы кешеләр юҡ һәм була ла алмай. Бында үҙ эшен һәм, иң мөһиме, кешеләрҙе яратҡан хеҙмәткәрҙәр генә эшләй ала. Бөгөн беҙҙең алда ҙур бурыстар тора. Тәү сиратта, консерватив тармаҡтан перспективалы өлкәгә әйләнергә тейешбеҙ. Хлыҡҡа ярҙам күрһәтеү алымдарын яңыртыу, хеҙмәттәр спектрын киңәйтеү, яңы учреждениелар һәм заманса технологиялар булдырыу өҫтөндә эшләйбеҙ.
Республика конкурсында еңеүселәр араһында Бөтә Рәсәй һөнәри оҫталыҡ бәйгеһенең «Социаль хеҙмәтләндереү учреждениеһының хеҙмәт буйынса иң яҡшы инструкторы» номинацияһында еңеүсе Наталья Бочкова ла билдәләнде.
— Конкурста еңер өсөн бик күп көс һәм ваҡыт талап ителде, — тине бөтә Рәсәй бәйгеһендә еңеүсе, Белорет реабилитациялау үҙәгенең хеҙмәт буйынса инструкторы Наталья Бочкова. – Мин балаларҙы тегергә, сигергә өйрәтәм. Энә лә тота белмәгән балаларҙың бер аҙҙан һуң уйынсыҡтар тегеп шатланыуы – минең өсөн иң ҙур бүләк.
Бөгөнгө көндә республиканың Хеҙмәт һәм халыҡты социаль яҡлау министрлығы системаһында 14 мең кеше хеҙмәт итә, 81 учреждение эшләй. 2012 йылда 300 меңдән ашыу кеше хеҙмәтләндерелгән. Төп категория – оло йәштәге кешеләр.


text:
Фото:
Үҙән ауылында фронтовик-яҡташтарына мемориаль комплекс асылды
Фото:
Бөйөк Еңеүҙең 65 йыллығын байрам итеү сиктәрендә Белорет районының Үҙән ауылында Бөйөк Ватан һуғышы фронттарында ҡатнашҡан яҡташтарына арналған мемориаль комплекс асылды.
Фронтҡа Үҙәндән 1065 кеше китә, уларҙың исемдәре – мемориаль комплекстың мәрмәр плиталарында. Әлеге көнгә уларҙың ни бары өсәүе генә етте — Петр Сысоев, Николай Барменков һәм Петр Захаров. Тағы бер һуғышта ҡатнашыусы — Николай Копытов 1 майҙа вафат булып ҡалды, Еңеүҙең 65 йыллыҡ юбилейына 8 көн генә йәшәп өлгөрмәне.
Комплексты асыу тантанаһында Белорет районы хакимиәте башлығы Николай Максимов ауыл халҡына – Силәбе өлкәһенең Закондар сығарыу Йыйылышы депутаты, «Южуралавтобан» ябыҡ акционерҙар йәмғиәтенең генераль директоры Алексей Гущинға, «Энергогарант» асыҡ акционерҙар йәмғиәтенең Магнитогорск вәкиллеге директоры Сергей Мальцевҡа, «Магнитстрой» йәмғиәтенең Директорҙар советы рәйесе Олег Лакницкийға, шулай уҡ «Магнитстрой» асыҡ акционерҙар йәмғиәтенең башҡарыусы директоры Дмитрий Мельниковҡа рәхмәт һүҙҙәре еткерҙе, улар үҙҙәренең бәләкәй тыуған илендә мемориаль комплекс төҙөү инициаторҙары булып сығыш яһаны һәм был инициативаны тормошҡа ашырыуҙа финанс ярҙамы күрһәтте.
— Һеҙ изге һәм сиктән тыш социаль мөһим эш башҡарҙығыҙ – Бөйөк Ватан һуғышы фронттарында алышҡан яҡташтарығыҙҙың һәр береһен исемләп атап сығып, мемориаль комплекс төҙөнөгөҙ, — тип билдәләне Николай Максимов. — Хәтер исемһеҙ булмай. Һәр геройҙың үҙ исеме бар, һәм һеҙ был исемдәрҙе ауылдаштарығыҙ һәм киләһе быуындар өсөн мәңгеләштерҙегеҙ. Ата-олатайҙарының данлы традицияларын тап уларға дауам итергә.
Изге традиция буйынса обелиск тирәләй Геройҙар аллеяһы һалынасаҡ — тәүге ағастарҙы бында уны асыу тантанаһында ҡатнашыусылар ултыртты.


text:
Емеш-еләк ағастарының нисек һаҡланыуы тикшерелә
Республиканың агрономия хеҙмәттәре емеш-еләк ағастарының нисек һаҡланыуын өйрәнә.
Декабрь уртаһынан алып республикала һыуыҡ һауа торошо һаҡлана. Уҙған ҡыштарҙа емеш-еләк ағастары артыҡ зыян күрмәгәйне. Быйыл да Ауыл хужалығы министрлығы белгестәре ағастар ҡышты уңышлы үткәрер тип ышана. Агрономдар әле ҡыуаҡлыҡтарҙың нисек һаҡланыуын асыҡлау өсөн ҡырҡып алынған ботаҡтарҙы үҫтереп ҡарай. Эксперимент һөҙөмтәләре февраль башында билдәле буласаҡ.
Бөгөн Башҡортостанда был өлкәлә алты емеш-еләк совхозы һәм ике крәҫтиән-фермер хужалығы эшләй. Улар барыһы ла рентабелле. Баҡса культураларының дөйөм майҙаны – 450 гектар тирәһе. Алмағастарҙың иң ҙур плантациялары – Шишмә емеш-еләк совхозында һәм “Ҡояшлы Боҙаяҙ”ҙа. Республиканың емеш-еләк хужалыҡтары ҡарағат, ер еләге, сейә, ҡурай еләге, груша, һырғанаҡ һәм башҡа культуралар үҫтерә. Витаминлы продукция кондитер һәм консерва предприятиеларына һатыла. Бынан тыш, йыл һайын халыҡҡа емеш йыйыу ойошторола.
Яҙын һәм көҙөн емеш-еләк совхоздары районлаштырылған үҫентеләрҙе һата.


text:
Рәсәй ислам университеты ғилми йыйынтыҡ баҫтырып сығарасаҡ
Рәсәй мосолмандары Үҙәк диниә назаратының Рәсәй ислам университеты быйыл «Белем емештәре. Рәсәй ислам университетының ғилми-методологик альманахы» фәнни мәҡәләләр йыйынтығын сығарырға планлаштыра. Бының өсөн ислам уҡыу йорто авторҙарҙы саҡыра.
Ғилми-тикшеренеү мәҡәләләре киләһе йүнәлештәр буйынса ҡабул ителә: «Мосолман мәғарифы: тарих, педагогика, методика», «Рәсәйҙә һәм донъяла Ислам дине тарихы», «Шәриғәт һәм фикх мәсьәләләре: тарихы һәм бөгөнгөһө», «Ғәрәп фәне: теория, практика, методика», «Ҡөрьәнде, хәҙистәрҙе, дөйөм сығанаҡтарҙы өйрәнеү һәм текстология».
Рәсәй ислам университетынан хәбәр итеүҙәренсә, проблематика буйынса өҫтәмә тәҡдимдәр ҙә ҡабул ителә. Тик уларҙың актуаль булыуы зарур.
Эштәрҙе баҫтырып сығарыу өсөн заявкалар 15 февралгә тиклем ҡабул ителә. Йыйынтыҡты әҙерләүҙә ҡатнашыуға ғилми дәрәжәһе булған уҡытыусылар һәм ғилми хеҙмәткәрҙәр саҡырыла.
Ҡатнашыу өсөн заявкаларҙы һәм 10 биттән дә артыҡ булмаған мәҡәлә текстарын 29 февралгә тиклем riu-ufa@mail.ru электрон почтаһына ебәрергә кәрәк. Бәйләнеш өсөн телефон: (347) 251-97-87.


text:
«Хеҙмәт һаҡлау буйынса иң яҡшы инженер - 2011» конкурсына заявкалар ҡабул ителә
Башҡортостандың Хеҙмәт һәм халыҡты социаль яҡлау министрлығы йыл һайын үткәрелеүсе «Хеҙмәт һаҡлау буйынса иң яҡшы инженер» республика конкурсында ҡатнашыуға заявкалар ҡабул итә башланы.
Ведомствоның матбуғат хеҙмәтенән хәбәр итеүҙәренсә, профессияла иң яҡшыһы исеменә хеҙмәт һаҡлау буйынса инженер вазифаһында бер йылдан да кәм эшләмәгән белгестәр дәғүә итә ала. Үҙ аллы ҡатнашыусылар ҙа, ойошмаларҙан күрһәтелгәндәр ҙә конкурсҡа үткәрелә.
Конкурс алты этаптан тора: «Компьютерҙа тест үтеү», «Хәүефһеҙлек знактары, терминдарҙы билдәләү, индивидуаль һаҡлыҡ саралары», «Документты теүәл белеү», «Ситуацион мәсьәлә», «Зыян күреүселәргә беренсе ярҙам күрһәтеү» һәм «Рәсәйҙә хеҙмәт шарттарын яҡшыртыу буйынса тәҡдимдәр индереү».
Һөнәри ярыш 28 апрелдә билдәләнәсәк Бөтә донъя хеҙмәт һаҡлау көнөнә ҡарата үткәрелә.